text:
Fa’asala Fa’amasinoga Feterale Pase i le 14 masina toese
O le tina lea sa avea ma pule o le Ofisa o le American Samoa Special Services Commission (ASSSC), ua faasala e le faamasinoga feterale i le falepuipui mo le 14 masina, atoa ai ma le 3 tausaga e nofovaavaaia ai pe a tatala mai o ia i tua mai le falepuipui, ua poloaina foi o ia na te toe totogiina le tupe e $325,408.
O le faasalaga a Mine Pase lea na tuuina mai e le alii faamasino ia Reggie B. Walton, ina ua tausala o ia i le moliaga o lona taupulepule lea ma isi tagata e gaoi tupe a le feterale sa tuuina mai e le AmeriCorps e faatupe ai le Ofisa o le ASSSC.
O Mine, o le tuafafine lea o le Lutena Kovana ia Faoa A. Sunia, na tali ioe i le moliaga ua tausala ai o ia i le masina o Novema na te’a nei, i lalo o se maliliega sa latou faia ma le malo feterale.
E lei i ai nisi faamatalaga na maua mai i le sui sooupu o le Matagaluega o Faamasinoga a le malo tele, poo le loia fautua foi sa tulai mo Pase e uiga i lenei mataupu. E leai foi ni faamatalaga auiliili e uiga i le faasalaga a Pase na mafai ona maua mai i le feterale ina ua maea ona lau lona faasalaga.
Na pau le faamatalaga na mafai ona maua mai, o le poloaiga sa sainia e le faamasinoga na tuuina atu i le vaega a le U.S Marshall, mo le toe faafoiina mai saogalemu lea o Pase i Amerika Samoa pe a tuanai le aso 21 Iuni 2012.
A’o lei lauina le faasalaga a Pase, sa finau le malo feterale ma le Ofisa Faanofovaavaaia e faasala o ia i le 24 masina ae aua nei sili atu ma le 30 masina, peitai i le talosaga a le loia a Pase o Michelle Peterson sa ia fautuaina ai le faamasinoga ina ia faamama se faasalaga o Pase, ona ua salamo moni o ia mai le solitulafonio sa ia faia.
Na finau le malo i le faamasinoga ina ia faasalaga Pase i le 27 masina i le toese, ma ia poloaina o ia na te totogiina le tupe e $325,408.
O Pase, lea sa faauluulu ia i le Ofisa o le ASSSC mai le masina o Mati 2001 seia oo atu ia Oketopa 2010, sa ia faailoa i le feterale, o ia ma nisi o lona aiga sa latou auai faatasi i le faia o gaioiga ina ia mafai ai ona latou maua mai le ASSSC.
O nisi o tupe sa faaaoga e pei ona taua i faamaumauga a le faamasinoga, e aofia ai le $109,532 mo malaga i Apia e ui e lei i ai se malaga na alu, o le $78,889 mo malologa i Apia, $89,313 na totogi mo meaai o le malaga i Apia, $19,665 mo le lisiina o le taavale a le tama a Pase, $28,009 mo mea sa faafou o le ofisa sa faaleagaina.
fa’aliliu Ausage Fausia


c: text/html

text:
Pasia Faga’itua mo leisi 6 Tausaga
Ua matua fa’afiafiaina lava le vasega o Faia’oga aemaise le taupulega a le A’oga Maualuga i Faga’itua ina ua maua mai le tala fa’afiafia loto, ua toe pasia le agava’a o lenei a’oga mo le isi ono tausaga, e le Asosi o A’oga ma Kolisi mai i Amerika (Western Association of Schools & Colleges-WASC).
“O le fa’afetai e matua fa’ao’o atu o le Komiti Ta’iala ma isi soakomiti uma lava na fa’atulagaina ia fa’atautaia ai galuega fa’atino ia mautinoa ua sauni Fagaitua mo le asiasiga a le WASC ia Mati 2012. Ae fa’asilisili le fa’afetai i tamaiti aoga uma o Fagaitua, aua ana le tou sapaia ma tula’i mai e lagolagosua i galuega fa’atino a komiti uma nei, e tatou te le a’e manumalo,” O se tala fiafia lea a sui o le Komiti Ta’iala a Fagaitua na mafai ona maua se feso’ota’iga ma le tatou nusipepa.
Ua iloga mai, e le faigofie, aua sa tele fo’i galuega e toe faia e nai faia’oga ma pule a’oga i le tu’ua ai o a’oga i aso taitasi, ina ia mautinoa lava, ua tulaga tonu mea uma e tapena mo le asiasiga.
“Afai ae le vave tapena nei mea e tele, e faigata lava ona faia mulimuli ma e oso ai fo’i i’ina le augata latou e toe tausaili, o lea sa tima’i ai lava e le Komiti Ta’iala matou soakomiti i vaega ta’itasi, ina ia taumafai ona fa’tino lava tiute ae maise o fa’amaumauga uma, ia fa’afaigofie ona tu’ufa’atasia lipoti o le aotelega o mea uma e mo’omia mo le Komiti Asiasi mai a le WASC.”
Ua fa’ailoa e sui nei sa latou taumafai e tu’ufa’atasia uma tapenaga mai isi soakomiti ta’itasi, “E le o se galuega faigofie pe afai o le a vave faia i vaiaso ta’itasi, masalo fo’i o le ala tofia lea o i matou e le Pule Aoga, Samasoni Asaeli, ona e matou te laiti ai lava i faia’oga uma, ma e tatau lava ona fa’atonu ma nofo loa i lalo ma fa’atino mea ua fa’atonu mai e fai!” O se latou tala fiafia lea, aua ua talimana’o le fa’ai’uga ua taulimaina i a latou galuega fita sa faia maumaua’i, ia maua ai lea sini.
O le tala mai, e i ai asiasiga e o’o mai i le afa tonu lava o le 6 tusaga, ina ia taumafai ona fa’aitiitia sailiga e faia e le Komiti a le WASC i le toe taliu mai pe a o’o ina mae’a le isi 6 tausaga. O le asiga lea sa asia mai ai i latou i le 2009, ma sa i ai ni mea patino sa fa’atulaa e ao ina fa’aleleia atili, a’o le’i taliu mai le Komiti Su’esu’e a le WASC i le 2012.
“O se faiga lelei lea o le asi mai i le ta’itolu tausaga, ia mautinoa fo’i o lava le taimi e tapena ai nisi o mea e ao ina fa’aleleia, ma ua vave ai fo’i ona fa’atulaga suiga uma sa mo’omia ma ua vave lava le sailiiliga a le WASC ia Mati 2012, ona ua mae’a fautuaina i matou i mea e ao ina fa’aleleia atili i le 2009.”
O se isi mea mata’ina, ua iloga ona fiafia i ai le WASC o le fa’atulagaga o le A’oga atoa, e afua mai i le Pulega, Asosi Fesoasoani a le PTA ma isi polokalama fa’atautaia i totonu o le a’oga, se’ia o’o lava i le aufaigaluega atoa ma le fanau a’oga loa. O nisi o mea e mautinoa o lelei lea itu, e fesiligia sa’o lava e le komiti lenei le fanau a’oga i le taimi o le latou asiasiga.
O se mea lea sa fiafia ai tele sui o le Komiti Ta’iala, ona ua iloga le atoatoa o le vaega fo’i a le fanau a’oga, ua mafai e i latou ona talia uma fa’afesili a le Komiti i le vitaimi na asia ai i latou, ma ua faailoa atu ai i le Komiti, ua aluga lelei mea uma i le fa’atulagaga o Faga’itua High.
Ua taua’aoina nei i Fagaitua le latou Fa’ailoga ina ia fa’amauina i lipoti ma tusi pasi o le fanau a’oga e papasi mai Fagaitua High mo le isi ono tausaga. Ua fa’ailoa mai fo’i ia i latou ua mafai nei ona latou sisia le fu’a a le WASC i autafa o le latou agiagia i Fagaitua High e fa’ailo ai, o lo ua pasia lelei i latou mo le aoaoina o fanau i a’oa’oga fa’a-a’oga maualuga ma maua ai fa’ailoga Tipiloma o le fanau, e taulia fo’i nei tusipasi i so’o se Iunivesite lava i le WASC i Amerika atoa.
I le masina o Mati sa asia ai a’oga e tolu i le vaiaso lava e tasi, ae eseese fo’i komiti sa filifili mai mo ia a’oga. Tafuna, Leone ma Manu’a, peita’i, e le’i o’o mai se tala pe o pasia uma nei a’oga e tolu, fa’atasi ai ma Samoana High i Utulei.

robotstxt: allowed

filter: keep


text:
Alofa: Fa'avae ai Aiga— Vaega 73
Ua tilotilo ane nei Emani i lona tama lea o lo’o nofo i le ulu o le laulau ma fa’alogologo i le fetalia’iga a lana fanau lea e fai nei. Na geno ane nei i ai le toeaina e fai sana tala i lona tina.
“Tina, e leai se tala, o lea na ou fai i a Loimata, po’o ia manatua o taeao e tatau ai ona alu e talatalanoa ma le pule o le Kolisi.”
“O, ia o le na la, talanoa fa’aSamoa mai, ona ou malamalama ai lea. Ae le o le tou fenanui mai o lea ou te nofo. Mafaufau lelei lava, o le atamai lea ua outou maua, o le atamai na maua i lima nei e, o lima lava nei na galue malosi, ina ia totogi ai a outou pili o le a’oga. E moni lava o le tou tama e faigaluega, ae le taitai ona lava le fa’asoa mo a outou a’oga. Ae a, o lima nei na fa’atinoina mea uma, le na ua tou atamamai ai. Aua, aua lava ne i outou fa’apea ifo, o le tou tina e valea, e le i lava ana a’oa’oga e. Ia outou nofo uta i ai i la’u tala le na ua fai atu ia te outou.”
Ua tu nei i luga le lo’omatua ma tulei i totonu le nofoa ma savali ‘ese loa mai le laulau’ai, ua le iloa e le toeaina ma lana fanau le mea o le a fai. Na tu a’e nei i luga Lameko ma savali mai i luma ona o lona fia malamalama pe o le a le mea ua tupu. E le i umi lava, ae fa’alogoina e tamaiti le tagi tautala a le latou tina.
“Lameko, e mafua mea uma nei o oe, e te fai tama leaga, a ou ‘ote i tamaiti, na o lou nofonofo lava. E foliga mai ua tou ula mai ma lau fanau ia te a’u. Va’ai oe, e faigofie lava, na ona tapena lava o a’u mea, ou toe fo’i i lo’u aiga, ae tu’u ai oe ma lau fanau faitalia outou.”
“Tagi, ua e fa’apena mai ea o le a ia te a’u ma tamaiti, e leai lava se manatu o tamaiti fa’apena, afai fo’i o le a sau fa’alogo mai, ia malamalama lou mafaufau, ua aga’i i luma le olaga, ua le toe pei o tulaga sa ta i ai.”
E le i uma mai tala a le toeaina ae toe tali atu e le lo’omatua, “Lameko, ua ou lagona le fa’anoanoa, va’ai fo’i oe, po’o le a lava lo’u le lava, ae taumafai lava le fa’atoaga ma mea fafaga, ona o lo’u va’ai i le ta fanau, ae maise o lou aiga, i le fai fa’alavelave so’o, fai fa’alavelave so’o. E sea sea fai mai ni fa’alavelave a si o’u aiga i tua. Ae va’ai oe, ua tu’i lo’u ola i lou aiga ma lau fanau, a’o lea ou te va’ai atu e ‘ese faiga ia ou te va’ai atu nei i ai i le ta fanau, ona fa’anoanoa ai lava lea o lo’u loto Lameko. O le itu e leaga ai, e te le tautala, taumafai e tautala i tamaiti, o le a e lafo mai ia te a’u le mamafa o le avega, ae fa’afefea oe ma ou tiute, o oe o le ulu o le aiga. O le mea lea ou te va’ai atu nei i ai, ua ulu a’u toe si’usi’u, ma o se tulaga ua sili ona le fetaui lea tulaga Lameko. “O le tofi lava ia o le tama, o ia o le ulu o le aiga, a’o le tofi o le tina o le si’usi’u, o iina e maua ai le feavata’ ma le tulaga e tatau ona i ai le fa’asinomaga o le tagata.”
Ua na o le moeiini o mata o le toeaina i lea taimi, ua le iloa se tala o le a fai ane i le lo’omatua. O talanoaga nei e fai a Lameko ma Tagiilima, o lo’o fa’alogologo mai nei i ai le la fanau.
Ua na o le punonou o tama ua leai se tasi e toe tautala. Ua punou ifo Loimataoapaula ma ona loimata i lea taimi. Ua lagona i lona loto uiga o upu o lo’o lafo e lona tina i lona tama. Ua tu a’e Lolesio ma savali ‘ese mai le umukuka ma ua saofa’i nei i talane o lona tama i le potu malolo. Ua fa’asolosolo ane nei le fanau, ma ua amata ai loa le mafutaga a Lameko, o Tagiilima ma le la fanau o Lolesio, Emani, Eteuati ma Loimataoapaula.


text:
Lapataiga mo i latou o le a avea ma tagata fai palota le tumau
Ua tuuina atu nei e le Komesina o Palota ia Soliai Tuipine Fuimaono se lapataiga, mo i latou uma o le a avea ma tagata faipalota le tumau, i le palota tele o lo o loma nei ia Novema 6.
Saunoa le afioga Soliai, soo se tasi o i latou nei e maua ane o lo o taumafai e fai ni faiga faatosina mo soo se sui tauva, o le a faamalolo.
O le palota o lo o loma nei o se tasi le o palota ua sili le taugata, ona o le toatele o sui ua faamaonia le tauva mo le tofi kovana ma le lutena kovana.
Na taua e Soliai lona faanaunauga, ia aua lava ne’i aafia fuafuaga uma mo le palota i ni faiga faapolokiki.
Sa ia taua foi e faapea, o se faiga palota sili lenei ona taua mo Amerika Samoa, ma o le tiute o ia o le Komesina o Palota na faatauto ai, ia mautinoa e tutoatasi auala uma e faatautaia ai palotaga a le atunuu, ina ia le aafia i nisi lava faiga e aofia ai tulaga faapolokiki mo isi lava gaioiga.
I tausaga palota uma lava, e faa faigaluega ai e le Ofisa o Palota tagata fai palota le tumau e galulue i le aso o le palota, i fale palota taitasi i le atunuu mo le faatinoina o tiute e tofia i latou e galulue ai.
Ma o le taimi nei, ua maea ona faafesootai i latou nei mo aoaoga e tusa ai o latou tiute o tagata fai palota le tumau mo Sasae, Sisifo, Manu’a ma le taulaga nei, e ui e lei faailoa mai e Soliai le aofai o i latou o le a galulue i nei galuega.
I le taimi o le aoaoga ua fuafuaina, o le a faamatala auiliili a i tagata o le a auai a latou tiute ma le taua o latou tiute e faatino i le aso o le palota, ina ia mafai ai ona sologa lelei le aso o le palota.
O le a faailoa atu ai foi aafiaga o faiga faatosina ma gaioiga faapolokiki pe afai e aafia ai i latou i le taimi o le palota.
“Soo se tasi lava e maua o lo o aafia i ni faiga faatosina i le taimi a’o lumana’i le palota poo le taimi fo’i ua mae’a ai ona faa faigaluegaina o ia o se tagata fai palota le tumau, o le a faamalolo loa ma ona tiute,” o le saunoaga lea a Soliai i se faatalatalanoaga ma le Samoa News i luga o le telefoni.
“O le uiga o lea tala, afai matou te maua ni faamatalaga o lo o tumau pea ona e aafia i faiga faatosina mo se sui tauva, ae ua maea ona avea oe o se tagata fai palota le tumau, o le a faamalolo oe mai lea tofiga.”
Saunoa Soliai, e manaomia lava le usitaia o aiaiga uma lava mo le puipuia o faiga palota i taimi uma.
Sa ia taua foi e faapea, afai o i ai se tagata ua faamoemoe e fia galue o se tagata fai palota le tumau e lo o manatu e le maua o ia pe afai e aafia i faiga nei, o le taimi lenei e tatau ai ona toe mafaufau. Fai mai lana saunoaga, e le tau faia sana faaiuga mai le faamalolo o se tasi e maua o aafia i faiga nei.
O nisi o tagata e masani ona avea ma tagata fai palota le tumau i le tele o faiga palota ua mavae atu, o pulenuu ma leoleo o nuu o loo tofia e vaavaaia fale palota taitasi ina ia saoloto mai le aafia i faiga faatosina.
E talitonu le Samoa News o pulenuu ma leoleo o nisi o aiga o lo o auai i latou i faiga faatosina mo sui tauva o lo o latou lagolagoina, ae na saunoa Soliai e faapea, poo ai lava i latou o loo aafia i tulaga nei, e le mafai ona faa faigaluegaina i latou e leoleo i nofoaga o fale palota, pe afai e maua ane o lo o aafia i faiga faatosina i le taimi o le palota.
fa’aliliu Ausage Fausia


text:
Asia e le Te Vaka ia Amerika Samoa
O le Aso Lulu o le vaiaso ua mavae, na tu lau'ele'ele ai i laufanua o Amerika Samoa ia le fa'ili ta'uta'ua o le Te Vaka, lea o lo o aofia ai ni isi o alo o Samoa.
Na mafai ona asia e le Te Vaka ni isi o aiga i totonu o le teritori, e pei ona fa'aalia i lenei ata, le latou asiasi atu i le afioga i le Aloali'i ia Afoa Moega Lutu ma le faletua ma le aiga i Utulei, i le aoauli ananafi.
O le po o le Aso To'ona'i na faia ai se koneseti tele i le Veterans Stadium i Tafuna lea na fa'afiafia ai lenei fa'ili, ae e le'i toe malaga ese atu i le afiafi ananafi.


text:
E te fia POKA?
O LE LAMAGA A LIONA
Ua fiu se tasi 0 atunu'u i totonu o Aferika e tau saili a latou povi ae ua tei lava ua misi ma le pa povi, ma fa'asalalau ai loa i isi atunu'u latou te tuaoi, so'o isi lava e iloa po'o le a mea lea e tupu i a latou povi, e maua le taui.
Ua o mai solo tagata o isi atunu'u e tau saili ae ua ua lava e fai a latou vai fa'alauatau e le maua lava se mafuaaga o le misi o povi. Pau le mea o loo manino, e tofu lava le po e tasi ma le povi e misi mai ai i le pa pavi.
Faalauiloa loa e le tupu le tala e faapea, soo se tasi na te maua se mea ua gimo i ai povi a lona malo, e maua e le tagata lea povi maua fua e lima.
Na savalivali atu loa se alii Samoa, o Moeta'agulu lona igoa ma fesili, fesili i le Tupu, po'o le a le mea e vevesi ai lo latou atunu'u, ae tali le Tupu, "O lea e tau saili poo ai tagata ua latou gaoia povi a lo’u malo.”
Tali loa le alii Samoa, “ua lelei, a oo nanei, o le a ou teu pei lava a’u o se povi, o le a ou alu matou te tata'a faatasi ma povi, ina ia ou iloa ai le a mea lea e tupu i povi."
E le'i taitai se vaveao, ae tete'i le Tupu ma le vaega lea na alalala i fafo i le savali mai o le Samoa lea, o ona ofu-povi ua masaesae uma ma fesili mai i le Tupu, "Fa'amolemole a, o ai le pogaua lea ga ia kakalaiga mai i kua le Buffalo, vaai la i ai o lea ua leaga uma kagaka i faiga a le Buffalo.”
OUTE FA'ASA'OA OE, O OE LAVA LEA NA GAOIA LE FALE
Ao tu le taavale a leoleo i luma o le fale a se tasi olomatua o loo tau saili le tagata gaoi, na oso atu loa le tala a le olomatua e faapea, “na ou vaai atu lava i le alii lena, o ia tonu lava lea sa savali mai i luma o le matou fale i le po na gaoia ai e tagata.”
Tei le olomatua i le oso atu o le tala a le alii gaoi lea, “E faafefea na e fai mai o a’u na gaoia le fale, o lea sa fai la’u maka pulepule.”
FA'AFETAI UA MAFAI ONA TUU FAATASI OU VAE
O le tina o Maria ose tina e toaga i le lotu, e leai se mea e misi 'ai le fafine i mea fa'a-le-lotu, e o'o i galuega e fai, e lalamua lava ia i galuega a le 'aulotu.
O le fa'amanuiaga a le fafine, e maua le 17 tamaiti na maua mai i lana toalua muamua, oti lana tane muamua, ia fai fo'i le isi toalua lona lua, e 10 fo'i tamaiti na maua mai ai i lana usuga mulimuli lena.
Ua ma'i ma uma ai lona soifua, tusa o le aofaiga o le fanau na fananau mai ia Maria, e 27.
O'o loa i le lotu mulimuli a le olomatua, fai mai loa le faifeau, "O lenei tagata ua iloaga lona tautau i lona aiga atoa ai ma le tautuaina o le lotu, e fai mai lava o ia o mea a le aulotu e tatau ona faamuamua, ae o le mea sili ona taua, ua mafai ona tuu faatasi ona aao."


text:
FA’ATALI FAAIUGA FA’AMASINOGA MATAUPU FAASAGA ALI’I FAIFEAU
O le aso 3 Aokuso lea ua faamoemoe le faamasinoga maualuga, e tuuina mai ai sana faaiuga pe latou te taliaina le maliliega lea ua sainia e le malo ma le alii Faifeau ia Rev. Aliioaiga Filoiali’i, ona o le faalavelave na lavea ai se teineititi i le taavale a le faifeau i le 2010, ma i’u ina maliu ai o ia.
Na faailoa e le faamasino sili i loia i le vaiaso nei e faapea, o le aso lea o le a tuuina mai ai se faaiuga a le faamasinoga pe latou te taliaina le maliliega ua faia, pe afai e maea ona tapena e le Ofisa Faanofovaavaaia sa latou ripoti e uiga i lenei mataupu.
O Rev. Ali’ioaiga sa mua’i tuuaia e le malo i le moliaga mamafa o lona faafoeina lea o se taavale i se auala faatamala, ma i’u ina maliu ai se isi tagata, o lea moliaga e mafai ona faasala ai se tasi i le toese mo le umi e le sili atu i le 5 tausaga, pe faasala foi i se salatupe e le sili atu i le $5,000, poo le faasala foi i faasalaga uma ia e lua, ae i lalo o le maliliega lea ua latou sainia ma le malo, ua ia tautino ai, e le tete’e o ia i le moliaga muamua lea ua toe suia e le malo, o lona faafoeina lea o se taavale i se auala faatautala, ma i’u ina manu’a ai se isi tagata, mulimuli ane maliu ai o ia.
O le tuuaiga a le malo lea ua tautino le ua molia e le tete’e i ai o ia, o se solitulafono o le vaega A i solitulafonio mama, ma e mafai ona faasala ai se tasi i le toese mo le umi e le sili atu i le tausaga, pe faasala foi i se salatupe e le sili atu i le $1,000, poo le faasala foi i faasalaga uma ia e lua.
I le tautino atu ai o Rev. Aliioaiga e le tete’e o ia i le tagi a le malo, sa ia tautino ai i le faamasinoga e faapea, i se taimi o le aso 19 Setema 2010, sa ia faafoeina ai lana taavale i se auala faatautala, ma ua ia le amanaiaina ai le saogalemu o le tamaitai o Sesilia Teva ma i’u ina manu’a tigaina ai o ia, mulimuli ane maliu o ia ona o manu’a tuga sa a’afia ai o ia.
Na faailoa e le alii faamasino sili ia Rev. Filoialii, tusa lava pe ua ia fai mai e le tete’e o ia i le tagi a le malo, peitai afai e sauni le faamasinoga e tuu atu lana faasalaga, e tutusa lava le faasalaga o le tali e le tete’e ma le faasalaga o le tali ioe i le moliaga sa faia faasaga ia te ia.
O le a saoloto itu e lua o lenei mataupu e finau atu i le faamasinoga, mo se faasalaga mama mo le alii faifeau, peitai ua malamalama le ua molia ma iloa, tusa lava pe finau atu loia i le faamasinoga mo se faasalaga mama mo ia, e pule le faamasinoga pe talia pe teena ia talosaga.
Ua ia malamalama foi, afai e tuuina atu se faasalaga a le faamasinoga ia te ia ae le tau ai lona loto, e le mafai ona toe suia lana tali e le tete’e ua tuuina atu i le faamasinoga.
E tusa ai ma faamaumauga a le faamasinoga o loo taua ai e faapea, o le tamaitai lea na aafia i le faalavelave lenei, sa savavali ma lana uo i luga o le auala i Faleniu, a’o aga’i atu le ta’avale a le alii faifeau ma taia ai o ia i le pito i luma.
I le ulua’i iloiloga o le mataupu lenei i luma o le faamasinoga faaitumalo, na faailoa ai e le tamaitai leoleo o Lt. Malia Leiato i le faamasinoga e faapea, e i le va o le 25 ma le 35 maila na alu ai le taavale a le ua molia, le ituaiga o le Ford F-150, ma taia ai le tamaitai o Siselia ao sauni e kolosi le isi itu o le auala.
Na faanatinati atu le tamaitai na manu’a i le falema’i peita’i i ni nai aso mulimuli ane ai sa maliu ai loa o ia.
O loo tumau pea poloaiga o loo tatala ai Rev. Filoialii i tua e faatali ai le aso lea ua faamoemoe e toe fofogaina ai lana mataupu i luma o le faamasinoga.
O le afioga i le alii faamasino sili ia Michael Kruse sa faafoeina lenei mataupu, i le lagolagosua a afioga i alii faamasino lagolago ia Logoai Siaki ma Faamausili Pomele.
O le alii loia ia Fiti Sunia o loo tulai mo le alii faifeau ae o Cabel Poag o loo tulai mo le itu a le malo.


text:
AUALA E TAUSI LELEI AI FANAU LAITI
E 6 auala ua faailoa mai e tatau ona tausia ai le soifua maloloina o fanau laiti, ina ia soifua maloloina ma aua ne’i tino puputa i latou.
I le mau na o’o mai ma sui iloga o le National Head Start Program ina ia matatuina ma mulimulita’ia e le tatou fo’i Polokalama o A’oa’oga Amata a le Fanauiti, ia manuia ma toe talia le latou talosaga mo lona fa’atupega.
O le ala muamua na fa’ailo, ia tausia lelei le “Soifua Maloloina ‘Aua le so’ona puputa!”
O lea itu, ua matauina e amata mai lava i le taimi o pepe ai fanau, o lo’o matua mamafa na’ua pepe Samoa. Peita’i, e i ai le isi faiga e mafai ona fesuia’i ai latou tausami pe a amata ona savavali ma fa’asolo i le 3 tausaga, e mautinoa ai, ua fa’asolo lea tino lelei ina tupu u’umi ai i latou ae le toe puputa vale.
O lea a’oa’oga fa’apitoa, ua tu’ua lea i le itu o le Matagaluega o le Soifua Maloloina, latou te tau’avea, e so’otau ‘au i ai ma le DHSS i a latou tautua mo le fanauiti, e ala i le Polokalama a le WIC. O i’ina e fa’atautaia ai talavai mo fanau, ona fa’ato’a pasia lea e maua latou WIC, o i’ina e fa’aaoga tatau ina ia fautuaina lelei ai tina ma sui o latou aiga o omai ma le fanau e faia siakiga, ina ia fa’aititia le so’ona fagaina o fanau.
O le mau lona lua, o le “fa’atulaga tutusa lea o ala e a’oa’oina ai le fanau” mai lona laititi mai!
O lea itu, ua tu’uina lea i nofoaga o tausia fa’apitoa ai fanau, Day Care Centers ma i latou o lo’o tausia ai fanau i na nofoaga, Care Providers! O le isi vaega o tagata nei, o matua lava o le fanau, ma ua tatau ai ona vave feso’ota’i matua o lo’o latou tausia lava latou fanau, ma ala ua a’oa’oina ai fanau i totonu o nofoaga nei, ia mautinoa ua sauni lau tama e alu i le ECE pe a tolu ona tausaga.
O le mau lona tolu, o le fa’amalosiga lea, o le tutusa lelei o fa’atino o le Polokalama fa’ataoto mo le a’otauina o fanauiti i totonu o vaipanoa uma o le atunu’u, ia mautinoa o usia’ita uma nei a’oa’oga fa’ataoto.
O le lona fa, o le toe fa’aolaola lelei mai lea o tu ma agaifanua a Samoa e a’ota’u ai fanauiti, ia le motusia lo latou so’otaga ma o latou tama ma tina matutua, fa’apea ma o latou aiga, ae maise lava i le itu o galuega alofilima ma pesega ma siva. O le so’otaga lea e le tatau lava ona fa’anenefu i le fanau, aua o le lumana’i lea o lona olaga, ia iloa ona tau’avea lana aganu’u ma lana gagana ia tautala ai.
O le lona lima, ia mataituina le tulaga o tautua lea e fa’ao’o mai mo le fanuaiti, o lo’o ‘au’au i mea e fa’aleleia atili ai lo latou Soifua Maloloina lelei. O le a lava mea o fa’ao’o ane e fa’atino ai tautua mo fanauiti a le atunu’u, ia mua’i sailia lelei, pe o alagatatau ma aiaiga tau le soifua maloloina.
Ma le mau lona ono, o le galuega sili lea ona faigofie uma ai nei mea uma, “Pe afai e aofia Matua i so’o se tautua e fia fa’ao’o mo le fanauiti!” Ia iloa lelei e matua lea polokalama, ia iloa le aoga mo lana fanau, ma ia manino ia te ia, lana vaega e fa’atino ia mautinoa ai le aoga mo lona alo o lea fo’i taumafaiga.


text:
TOE SAUNIGA ALII NA MALIU LUGA VAA FAGOTA
O le vaiaso nei na faataunuuina ai toe sauniga o le alii o Manolito "Amang" Calvez, lea na maliu mai i luga o se vaa fagota ao faatino ai ona tiute o se alii fagota, ma o le toatele o lona aiga ma uo na lolofi atu e molimauina lea faamoemoe taua o lona soifuaga.
O le sauniga na faia lea i le malumalu o le ekalesia Katolika i Fagaalu, ao lumanai ai le momoliina atu o lona tino maliu i lona atunuu i Filipaina, lea ua faamoemoe e lagomau ai.
O molimau i lona olaga mai lona aiga na taua ai, o ia o se alii tauagafau ona uiga, e fiafia ma loto alofa, e galue faamaoni ma galue malosi, o ia foi o se tasi e loto aiga ma faauo i soo se tasi.
Fai mai foi molimau a lona aiga, o le galuega a lenei alii i luga o le vaa fagota na mafua ai ona ia aumaia lona aiga ma nisi e fesootai i ai i Amerika Samoa ma latou nonofo mau ai.
O le vaa fagota o le MV Carol Linda lea na galue ai lenei alii, na tulai mai ai se faalavelave in a ua manu'a o ia ma i'u ina maliu ai i le aso 9 Me 2012. Fai mai se ripoti, e toalua e toalua ni alii na manunu'a i le faalavelave lenei, ina ua gau le la o le vaa o loo pipii i ai le boom, ma pau mai i lalo ma lavevea ai i latou e aofia ai ma Monalito.
O molimau mai lona aiga sa latou faamatala ai uiga o lenei alii ma le taimi na o latou maua ai le tala.
E le i fa’afiti lea molimau i le si’itaga ua sola Monalito, ae ua mae’a fa’aea ai e ia si ona aiga i Filipaina, ae maise o le tina ma le fanau ua tu’ua ae malaga e malolo. Ona o lo’o i ai pepa nofo mau o le faletua o Amang i le tulaga o lo’o tatali lana fonotaga i le Komiti Fa’afoe mo Femalaga’iga, o lea ua tu’ua vave ai e le tina ma le fanau le tatou nei malo, ae o atu i Filipaina i le ala umi, e uia ai Samoa, Niu Sila ma Ausetalia, ona fa’ato’a malaga ai lea i Filipaina. Ae o lona tino maliu, ua malaga ese atu lea ma le va’alele a le Hawaiian Air i le po o le aso Tofi, ma o lo’o malaga ai le uso matua o Monalito fa’atasi ma isi sui o si ona aiga, e latou te uia lea ala i le ea e to’ai taunu’u ai i Filipaina mo lona toe sauniga i lona aiga ma falelauasi ai.
Sa tautuaina e le TLYuen Funeral Homes lona sa, ma sa saunia fo’i se upu fa’amalosi’au e le susuga Patele ma le Aufaigaluega Katoliko i Faga’alu Rev. Malaki Timu.
I le molimau a Patele sa ia fa’ailoa ai, “Masalo o a’u lava le tagata na muamua i luga o le va’a I’a a le Carol Linda i le taimi na taula mai ai, ae ua iloa patino e le Malo o lo’o aumaia ai le tino maliu o Monalito ma se tasi o le auva’a o lo’o manu’a tigaina ai.”
“Ua mafua lea tulaga, ona o le talosaga a le ali’i Kapeteni, a’o faia lava se isi gaoioiga o su’esu’ega ma mea uma e faia e OSHA, Leoleo ma le USCoast Guard, fa’amolemole e fia faia se lotu o le sui ua fa’ia i le vasa a’o faia ona tiute e tusa ai o taleni sa fa’ao’aina o ia e lona Atua.”
“O le afuaga lea, ona o Monalito Amang, e iloga i le latou auva’a ma le Kapeteni, e fiafia tele e faia ana tatalo, ma e agamalu, e le fa’atupu vevesi, ae galue malosi tele. Na ou va’aia le fa’aletonu, ma ua va’aia ai, o le alofa o le Atua ua amia ai na’o le tasi le ola i lenei fa’alavelave, sa tatau ona to’atele atu nisi e a’afia ma amia o latou ola i le fa’alavelave. Peita’i, na fa’ailoa mai, e to’a 12 i latou o e mananau’a ai i lea mea na tupu, ae le o ni manu’anu’a e o ai i le falema’i pe ono lamatia ai o latou soifua, ua na’o na mitimiti o latou lavevea.”
“I lea taimi na ou va’aia ai nei fa’aletonu, sa tau i lo’u mafaufau le fa’aupuga a le Pelofeta o Paulo na ia fa’apea ai, “O le fa’atuatua tatou te savavali ai, ae le o le tino mai o mea.” O lenei fo’i nu’u tatou te i ai, e le o lo tatou nofoga tumau lea, peita’i ua i le lagi lo tatou nu’u moni, e tatou te le toe popole ai, tausaili se manuia, pe toe tiga ai ma fa’anoanoa!”
“Fa’afetai i le Atua mo le taimi na atofaina mo Monalito Amang e mafuta ai ma i tatou uma o lona aiga Kerisiano ma lona aiga fa’aletino i lalo nei, ae ua ia saunia lona aiga, mo mafutaga tumau i le ola e fa’avavau pe afai tatou te tausi pea i ana poloa’iga, ma tausisi i mea lelei!”


text:
Fa’asala Tone Pulou i le falepuipui mo le 28 masina
E ui i se talosaga na fa’aulu e le loia a le ali’i o Tone Pulou, i le aso ananafi, ina ia na’o le 10 tausaga le maualuga o se fa’asalaga mo ia, ae peita’i, ina ua lauina le fa’ai’uga a le Fa’amasinoga Maulauga i le taeao ananafi, e 28 masina o le a tuli e lenei ali’i sa avea ma faiaoga, i le to’ese i Tafuna.
Sa talosagaina e le loia a Pulou ia se avanoa e mafai ona tatala ai lenei ali’i i tua, e faigaluega, a’o tuli lona fa’asalaga, ina ia mafai ona totogia tupe ua poloa’iina ai o ia e le fa’amasinoga.
Na taua e le alii faamasino sili lagolago ia Lyle L. Richmond lea na vaavaalua ma le alii faamasino lagolago ia Mamea Sala Jr i lenei mataupu, e ui ua tele talanoaga a le faamasinoga ma loia e uiga i lenei mataupu e talitonu lava le faamasinoga o se tasi lenei o mataupu e pito sili ona matuia ua i luma o le faamasinoga.
“E foliga mai o le ua molia i lona olaga o ia o se tagata na te maua se lumana’i manuia, peita’i ua sasi le faaiuga ua ia faia lea ua mafua ai ona ta’usala o ia i lenei solitulafono,” o le saunoaga lea a le alii faamasino ia Richmond.
E 10 tausaga na manatu le fa’amasinoga e ao ona nofosala ai Pulou, peita’i, ua fa’amalumalu lea fa’asalaga, ae o le a fa’anofova’ava’aia o ia mo le lima tausaga, tuli le 28 masina i le to’ese. Ae to’ese mai ai le valu ma le afa masina, ua mae’a ona tuli i le tausaga ua te’a.
Ua poloaina foi Pulou, na te toe totogia le tupe na faaalu e le malo e toe faafoi mai ai o ia i le teritori, e $5,651.20, ae e le’i atoa le tolu tausaga. Toe fa’aopoopo i ai ma le ta’i $100 i masina ta’itasi, e fesoasoani ai i le tausiga o le tama a le teineititi lea na ma’itaga ia te ia.
O le a mafai ona iloilo e le faamasinoga se talosaga e faaulu e le loia a Pulou mo se poloaiga a le faamasinoga e tatala ai o ia i tua e faigaluega ao tuli ai lona faasalaga, pe afai e faamaonia ua maua se galuega tumau mo ia.
O le aso 5 Aperila 2012 na tali ioe ai Pulou i le moliaga e pei ona tausala ai o ia e le faamasinoga, i lalo o se maliliega sa ia sainia ma le malo, ona o le faalavelave lea na ma’itaga ai se teineititi aoga e 13 tausaga le matua sa aoga i le aoga lea na faiaoga ai i le 2010.


text:
To’a 22 Faiaoga ae to’a 10 Laufali a le ASRU ua maua tusi pasi
O le afiafi o le Aso Gafua na te’a nei na faaiuina ai se aoaoga faapitoa mo Faiaoga (Coaches) o au lakapi eseese i le atunuu, faapea ai ma Laufali (referee), ma faauuina ai le to’a 22 e avea ma Faiaoga ae toa 10 e umia tusi pasi laufali mo le vaega muamua (level one).
E lua aso o lenei aoaoga ma faaiuina ai loa i se sauniga faapitoa i le po o le aso Gafua na te’a nei ma tufatufaina atu ai Tusi Paia mo i latou uma ua faamanuiaina i lenei faamoemoe, lea foi sa auai le Taitaifono o le Iuni Lakapi a le atunuu, o ia foi lea o le kovana sili o le atunuu, le matua ia Togiola Tulafono.
O lo o aofia ai i Faiaoga ma Laufali ua maua tusi pasi tamaitai e toalua, e pei ona faamaonia mai e le Failautusi o le Iuni Lakapi, le ASRU ia Falefata Moli Lemana.
O lenei aoaoga sa faatautaia lea e sui o le Iuni Lakapi mai Samoa, le afioga ia Lilomaiava Taufusi Salesa, faapea ai ma le Peresetene o le Asosi Laufali a Samoa, afioga Papalii Tulouna Avia.
O i latou ia sa auai i ulua’i aoaoga sa faia i le tausaga na te’a nei mo le avea ai ma Faiaoga o se au lakapi atoa ai ma le avea la laufali, na tufatufa atu i ai tusi pasi i le po anapo, ae o i latou ia faatoa aofia i aoaoga sa faia i le vaiaso nei, o le a maua a latou tusi pasi i le isi aoaoga lea o loo fuafua i le masina o Iulai o le tausaga nei.
“O Lilomaia ma Papalii, o i laua ia ua aloaia e le IRB e avea ma faiaoga mo le aoaoina o tagata e avea ma faiaoga poo laufali i le taaloga lakapi, ma o se fiafiaga tele i le ASRU ina ua mafai ona tatou maua lenei avanoa e mafuta ma galulue faatasi ai ma uso mai Samoa, i le atina’eina ma le faaleleia o le taaloga lakapi i le atunuu,” o le saunoaga lea a Falefata i se faatalatalanoaga ma le Samoa News i le aso ananafi.
Na taua e le afioga Lilomaiava i se feiloaiga ma le Samoa News e faapea, o se tulaga mataina lona vaavaai atu i le toatele o faiaoga ma i latou e naunau e fia maua lenei tulaga atoa ai ma le avea ma laufali.
“O le matou aoga lea sa faagasolo mo aso e lua sa matou aoaoina ai auala eseese e mafai ai ona avea se tasi ma faiaoga o se au lakapi, e le gata ia iloa aoao tulafono ma metotia eseese i tama taalo, a ia malamalama foi i tulafono e faatino ai le taaloga,” o le saunoaga lea a Lilomaiava.
E le gata i aoaoga o le mafaufau (theory) ae sa faapea foi ona agai atu faiaoga ma laufali i le faatinoina o gaioiga (practical) i luga o le malae, e pei o le taimi e faafoe ai e se laufali se taaloga, auala e fai ai faaiuga i le taimi o le taaloga, aemaise ai ia malamalama le laufali i tulafono ao faagasolo le taaloga.
“O nisi o vaega taua i le matou aoaoga, ia lelei le mafaufau o le faiaoga ma le laufali i soo se taimi e aoao ai metotia ma tulafono i tama taalo, ma o nisi na o vaega sa aofia i a matou aoaoga sa faia, e le gata sa matou i luga o le malae, ae sa faaalu foi se taimi e faamalamalama ai gaioiga uma e faia e le faiaoga ma le laufali i soo se taimi o le taaloga,” o le saunoaga lea a Lilomaiava.
Na taua e le afioga Papalii e faapea, o le toatele o faiaoga ma laufali latou te ausia tulaga maualuluga i aoaoga mo le taaloga lakapi, o le lelei foi lena o le au taaalo i soo se taaloga.
“Afai e lelei le faiaoga o le a lelei foi le au taaalo, ae a faaletonu le faiaoga, lona uiga e faaletonu foi le au taaalo, o le itu taua la, ia lelei le mafaufau o le faiaoga ma ia tapena i soo se taimi mo lana au,” o le saunoaga lea a Papalii, o se tasi o alii laufali aloaia a le Iuni Lakapi a Samoa.


text:
Tala o Fa’amasinoga
FALEPUIPUI I LE SASAINA O SEISI ALII I LE SUO
O le alii mai Auasi lea na ia sasaina le ulu o le isi alii i se suo, ua poloaina e le Faamasinoga Maualuga ina ia taofia o ia i le falepuipui mo faaiuga o vaiaso soso’o e lima, o se tuutuuga lea o lona faanofovaavaaia mo le lua tausaga.
O le Aso Faraile na te’a nei na amata tuli ai le faasalaga faafalepuipui a Lomitusi Uiagalelei, i le 6:00 i le afiafi o le Aso Faraile ae toe tatala i tua i le 6:00 i le afiafi o le Aso Sa.
Na uluai tuuaia Uiagalelei i le moliaga mamafa o le faaoolima i le tulaga lua faapea ai ma le faatupu vevesi i nofoaga faitele, ae i lalo o se maliliega sa ia sainia ma le malo, na ia tali ioe ai i le moliaga mama o le faaoolima i le tulaga tolu, ae solofua le moliaga o le faatupu vevesi i nofoaga faitele.
E lua tausaga na manatu le faamasinoga e faasala ai Uiagalelei i le toese, peitai ua faamalumalu lea faasalaga, ae faanofovaavaaia mo le 2 tausaga i lalo o tuutuuga a le faamasinoga.
E $500 le salatupe ua poloaina e totogia, atoa ai ma le $490 mo le pili o le falema’i a le alii na manu’a.
Ua faasa e le faamasinoga ia Uiagalelei ona toe nofo i Auasi, a ua poloaina o ia ina ia sui se nuu e nofo ai, ma ia auai i ni aoaoga e fesoasoani ai i le tulaga o le ita.
LAGA TUI
O le alii lea na ia ta sogia le isi alii i se agaese ma manu’a tigaina ai, ua ia ioeina le moliaga o le faaoolima i le tulaga muamua i lalo o se maliliega ma le malo.
Sa ta’utino Lag Tui, e 20 tausaga, i lona fa’ao’olima ia Enele Siapo, i se fa’alavelave na tula’i mai ia Tesema 3, 2011 i Pavaiai.
I faamaumauga a le faamasinoga o lo o taua ai e faapea, o se feeseeseaiga na tulai mai i le va o Tui ma Siapo, na tuli ese ai e Siapo ia Tui mai lona fanua, peitai na alu Tui i le fale ma sau ai ma le sapelu, ma ia faaoo ai loa manu’a ia Siapo.
I le talia ai e le faamasinoga o le tali ioe a Tui, ua solofua ai le moliaga mama o le faatupu vevesi i nofoaga faitele, ma ua faatulaga o le aso 13 o Iulai o le a lau ai lona faasalaga.
O lo o taofia pea Tui i le toese i Tafuna e aunoa ma se tupe sa faatulaga e tatala ai o ia i tua, ona o tulaga faaletonu


text:
Tala o Faamasinoga
ARTHUR ‘AFA’ BLAKE
E 20 masina ua faasala ai e le Faamasinoga Maualuga le alii o Arthur ‘Afa’ Blake i le toese i Tafuna, ina ua tausala o ia i le moliaga o le faaoolima i le tulaga lua, ona o se faalavelave na ia taumafai ai e faaoo ni manu’a i se isi alii, i se agaese.
Ao lei tuuina atu le faasalaga a le faamasinoga ia Blake, na faatoese le ua molia i le faamasinoga e tusa ai o le solitulafono sa ia faia, ma ia talosagaina ai se isi avanoa mo ia. Sa finau foi loia ina ia faanofovaavaaia le ua molia, ma ia poloaina ni polokalame e faatasi i ai ina ia mafai ai ona fesoasoani i le faafitauli o le mafaufau o loo aafia ai o ia.
Na talia e le faamasinoga faafinauga a loia ma ua faanofovaavaaia ai Blake mo le lima tausaga i lalo o poloaiga a le faamasinoga e ao ona ia usitai i ai, e aofia ai le faasa ona ia toe faafesootaia le alii na aafia i lenei mataupu, ma ia le toe solia se tulafono.
O le masina o Setema lea ua faamoemoe e atoa i ai masina e 20 talu ona loka Blake i le falepuipui, ma ua manatu foi le faamasinoga, o le a faaauau pea ona taofia o ia seia oo atu ia Setema, ina ia oo atu i ai ua maea isi togafitiga o lo o fuafua e faia mo ia.
Ua poloaina foi e le faamasinoga Blake e aua nei ona toe tagofia le ava malosi poo fualaau faasaina, ona o le isi lea mafuaaga na ala ai ona aafia o ia i le mataupu lea o loo loka ai se alii leoleo, ina ua faaoolima ia te ia.
Ua fautuaina foi o ia ina ia auai i ni aoaoga e fesoasoani ai i le ita, ma ia auai foi i polokalame o loo faagasolo e ofisa o le malo e fesoasoani ai i lona mafaufau.
FAAMANU AOKUSO
O le Aso Faraile nei lea ua faamoemoe le malo e fofogaina ai i luma o le Faamasinoga Maualuga sa latou maliliega, ua maea ona sainia ma le alii fusu mai Samoa, lea o lo o loka i le toese i Tafuna, ona o tuuaiga i lona faiaiga i se teineititi talavou.
O le alii o Faamanu Aokuso o lo o taofia ina ua le mafai ona ia totogia le $100,000 sa faatulaga e le faamasinoga e tatala ai o ia i tua.
O lo o tuuaia o ia i lona tagofia o itutinosa o se teineititi e 15 tausaga le matua, faapea ai ma lona faiaiga i le teineititi.
O tuuaiga faasaga ia Faamanu na afua mai i le masina o Oketope o le tausaga na tea nei, ina ua maea le taamilosaga o fusuaga a le Mosooi na malaga mai ai Aokuso e fai ma sui a Samoa i lana aufusu.
FAATUPULAIA TALEPE FALE MA LE GAOI
Na taua e le loia a le malo o Blake Hanley le faatupulaia o le solitulafono o le talepe fale ma le gaoi i le taimi nei, ma ua tuuina atu foi sana talosaga i le Ofisa o Leoleo ina ia faagasolo sa latou suesuega i le mataupu na osofaia ma talepe ai e ni tagata ni fale se tolu i Tafuna i le lua vaiaso talu ai.
Na taua e le alii loia e faapea, e tolu fale na osofaia ma talepe e le au gaoi i le lua vaiaso talu ai, ma latou gaoia ai ni mea aoga e pei o telefoni ma laptop.
O le atugaluga o le alii loia i le faatupulaia o faafitauli nei, ona o lo o masalomia le aafia ai o fanau e laiti i lalo o le tulafono.


text:
Talosaga loia Tone Pulou fa’a falepuipui o ia 8-10 tausaga
O le taeao ananafi, na folasia ai e le loia a Tone Pulou, i luma o le Fa’amasinoga Maualuga, se talosaga, ina ia fa’asala Pulou i le va o le 8 ma le 10 tausaga, i le to’ese i Tafuna.
O le vaiaso na te’a nei na fa’atulaga e lau ai le fa’asalaga a Pulou, ae peita’i na toe tolopo mai i le aso ananafi, lea na fa’afofoga ai le fa’amasinoga, i se molimau mai i le Sa’o o le aiga o le teineititi o lo o a’afia i lenei mataupu, ma o lea na toe tolopo mai ai le lauina o le fa’asalaga a Pulou, i le taeao nei.
O Pulou o lo o ta’usala i moliaga i lona faiaiga ma se teineititi talavou, ma i’u ai lava ina ma’itaga lenei tama’ita’i. O fa’asalaga mo ia moliaga, e i le va o le 5 ma le 15 tausaga.
I le molimau a le Sa’o o le aiga o le teineititi, le afioga Muagututia Tupusemanuiaaeaualetupusemalaia Muaivasa Tauoa, na ia ta’ua ai e fa’apea, ua talia e lona aiga le ifoga sa faia e matua o Pulou, ma ua maea ona teuteu ma faamatafi le ao pogisa sa ufitia ai aiga e lua ona o lenei faalavelave.
Na fa’amanino e Muagututia, o le ifoga o se tasi lea o tu ma aga maualuga a Samoa e uia e se aiga pe afai ua i ai so latou sese. O le ifoga e pulolou ai tagata o le aiga ua sese i le ietoga i luma o le aiga sa faia faasaga i ai se sese ina ia magalo ai.
Fai mai le molimau, na faalua ona fono lona aiga e aofia ai ma matua o le teineititi na aafia, e uiga i le ifoga ma sa latou faaalia ai lo latou taliaina o le ifoga.
Na fesiligia e le loia a le malo, o Mitzie Folau ia Muagututia, pe na talia e le tamaitai na a’afia, le ifoga. Na tali le molimau, “Na talia e a’u, o lo’u tuafafine, o matua o le teine, o le teine atoa ai ma le matou aiga potopoto.”
Na toe fesili Folau i le molimau pe faamata ua mafua ona ia taliaina le ifoga ina ia faaauau ai le nonofo filemu o aiga e lua i totonu o le nuu, na tali le molimau, o le isi mafuaaga na mafua ai ona talia le ifoga, e le utuva lava le o atu o matua o Pulou ma avatu meaai, lavalava ma tupe e fesoasoani ai i le tausiga o le pepe, ma o iina e iloa ai le alofa moni o matua o Pulou i le tama a le teineitiiti na aafia.
Na toe fesili Folau i le molimau pe na te iloa ua lava le ifoga e magalo ai le sala a Pulou, na tali le molimau, “o lea lava.”
Na taua e le alii loia a Pulou i lana faafinauga e faapea, o le mataupu ua ta’usalaina ai Pulou, e le tasi sona aafiaga, aua e le gata o lea ua aafia le olaga teinemuli o se teineititi 13 tausaga, ae ua i’u lava ina ma’itaga ai o ia ma ia fanauina ai se pepe. Sa ia taua foi le iloa lelei e Pulou o le matuia ma le leaga o le mea sa ia faia.
Fai mai Michael White, o Pulou o se alii faiaoga sa galue malosi i le aoaoina o fanau aoga, peitai sa sese le faaiuga na ia faia ma i’u ina ta’usala ai o ia i le tulafono.
Na faailoa foi e White i le faamasinoga le la talanoaga ma le tina o le teineititi na aafia i lona ofisa i le tolu vaiaso talu ai, lea sa ia talosaga ai ina ia faasala Pulou i le toese mo se taimi umi, ina ia aua ai nei toe mafai ona ia toe fesootai i lana tama na aafia, ona o lo o naunau o ia ma le tama o le aiga e faaauau le aoga a lana tama ma faau’u o ia.
“Sa talosaga mai foi le tina ia te a’u ina ia aua nei toe maua se avanoa e fesootai ai Pulou i lana tama,” o le tala lea a White ma ia talosagaina ai loa le faamasinoga ina ia faasala Pulou i le toese mo le 8 e oo atu i le 10 tausaga, o le taimi lea e tatau ona oo atu i ai ua i’u le aoga a le teineititi na aafia ma maua sona lumana’i lelei.
I le faafinauga a le malo, na talosaga ai le tamaitai loia ia Folau ina ia faasala Pulou i le faasalaga pito i maualuga o loo faatulai mai i le tulafono, (15 tausaga i le toese) ona o le matuia o le gaioiga sa ia faia.
Fai mai Folau, o Pulou o se faiaoga sa tuu atu i ai le avanoa na te aoaoina ai tamaiti aoga ma ua avea ai o ia o se matua i tamaiti aoga e aofia ai ma le teineititi e 13 tausaga na aafia, peitai sa ia faaaoga sese lea malosi ma ia liliu ai i se isi itu ma i’u ina ma’itaga ai lenei teineititi.
Na taua foi e Folau e faapea, o le ifoga lea na talia e le Sa’o o le aiga, na faia ina ia teuteu ai le nofo lelei o aiga e lua i totonu o le nuu, peitai e i ai lona talitonuga e lei malilie i ai matua ma le teineititi na aafia, ma o le taimi nei, o loo nonofo lava pea le aiga o le teineititi na aafia ma ona matua i le nuu ma tautua le aiga, e ui o loo aafia o latou lagona i le faalavelave na tulai mai.
Ua talosagaina foi e Folau i le faamasinoga ina ia poloaina le ua molia na te toe totogiina tupe sa faaalu e le malo e toe faafoi mai ai o ia i le teritori, i le maea ai lea o lona sola ese ina ua ia iloa ua suesue e le malo le mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
35 masina fa’asala ai Paul Solofa Falepuipui Honolulu
E 35 masina lea ua faasala ai e le Faamasinoga Feterale le alii sa avea ma pule o le polokalame o le School Lunch a le Matagaluega o Aoga a le malo, susuga Paul Solofa, e nofosala ai i le falepuipui, ina ua faamaonia e le vaega iloilo iuga lona aafia ai i le faatauina faasolitulafono o totoga o pasi aoga.
O le alii o Solofa, lea ua 50 ona tausaga na tausala i moliaga e lua o le faalavelave lea i molimau a le malo atoa ai ma lona faalavelave i galuega a le faamasinoga.
Ina ua ta’usalaina Solofa e le vaega iloilo iuga ia Ianuari na te’a nei, na taua ai e le itu a le malo le ono faasala o ia i le toese mo le 20 tausaga atoa ai ma le salatupe e $250,000 i le moliaga o le taumafai e faaleaga mea molimau a le malo, ae 10 tausaga e falepuipui ai ma le salatupe e $250,000 mo le moliaga o le faalavelave lea i galuega a le faamasinoga.
Ae i le ripoti sa saunia e le Ofisa Faanofovaavaaia i le masina na tea nei, sa latou taua ai le ono mafai lea ona faasala Solofa i le toese mai le 41 masina e oo atu i le 51 masina le umi, o le mafuaaga lea na talosaga ai Solofa tauala atu i lana loia ina ia faamama lana faasalaga, ona e i ai aafiaga o lona soifua maloloina e manaomia ai lona i ai pea i lona aiga.
O moliaga ua ta’usala ai Solofa na afua mai i le taimi ao avea o ia ma faauluuluga i le vaega o le Tupe a le Ofisa o Aoga. Sa toe tofia o ia na te vaaia le isi vaega i totonu lava o le Ofisa o Aoga, ao lei taofia faapagota o ia i le 2010, ao avea o ia ma faauluuluga o le polokalame o le School Lunch.
Na amata taofia mai o ia i le masina o Fepuari na te’a nei i le falepuipui a le feterale i Honolulu, e faatali ai le lauina o lona faasalaga i le vaiaso na te’a nei.
Na taua e le sui sooupu a le matagaluega o Faamasinoga a le malo tele ia Alisa Finelli e faapea, e leai se tupe na poloaina e le faamasino o Reggie B. Walton Solofa na te totogiina.
E lei maua mai foi se faamatalaga mai lana loia fautua o Michelle Peterson, ina ua fesiligia e le Samoa News e tusa ai o le faasalaga a le ua molia.
I le lauina ai o lona faasalaga na taua ai e le malo feterale e faapea, e tusa ma le $300,000 le tupe na gau ai le Ofisa o Aoga a le malo o Amerika Samoa, ona o le gaioiga faasolitulafono lea na aafia ai Solofa.
Fai mai le malo, ina ua amata ona suesueina e le FBI lenei mataupu, sa fai Solofa i le molimau autu a le malo ina ia pepelo i sui o le feterale, ma ia tago foi e faaleaga faamaumauga ina ia aua ai nei aliali mea sa latou faia.
O le molimau autu a le malo i lenei mataupu, o le alii lea o Oscar Mayer, o ia lea o le pule a le kamupani o le Pacific Products.
Fai mai foi le malo feterale, e oo mai lava i le aso na lau ai le faasalaga o Solofa o loo tumau pea lona tete’e na te lei faia se mea sese.
O le alii lea na toalua ma Solofa i lenei mataupu, le susuga ia Gustuv Nauer, na faasala e le faamasinoga i le vaiaso na tea nei i le umi e 25 masina i le toese, i le maea ai lea ona ia tali ioe i le moliaga o le taupulepule e faataunuu le solitulafono o le faia o uiga tau faasese i polokalame a le feterale.
E le o manino mai i le taimi nei pe faila e le malo feterale ni moliaga faasaga i le susuga Mayer.
(fa’aliliu Ausage Fausia)
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 38
1–6, O Keriso na foafoaina mea uma; 7–8, Ua i ai o ia i le lotolotoi o lana Au Paia, o e ua lata ona vaai ia te ia; 9–12, Ua leaga tagata uma i ona luma; 13–22, Ua faasaoina e ia se laueleele o le folafolaga mo lana Au Paia mo le olaga nei ma le faavavau; 23–27, Ua poloaiina le Au Paia ia tasi ma manatu le tasi i le isi o ni uso; 28–29, Ua valoia taua; 30–33, O le a tuu mai i le Au Paia le mana mai luga ma ia o atu i totonu o atunuu uma; 34–42, Ua poloaiina le Ekalesia ia tausi i e ua matitiva ma e ua lē tagolima ma saili oa o le faavavau.
1 Ua faapea ona fetalai mai o le Alii lo outou Atua, o Iesu Keriso lava, o le O aAʼu Silisili, o le Alefa ma le Omeka, o le eamataga ma le gataaga, o ia lava lea na silasila atu i luga o le vavaloloa lautele o le faavavau, ma iʼau serafi uma o le lagi, ae olei ufaia le lalolagi;
2 O lea lava e tasi ua asilafia mea uma, aua ua i luma o oʼu mata emea uma;
3 O Aʼu lava lea e tasi o lē na tautala atu, ma afaia ai le lalolagi, ma o mea uma na oo mai e ala mai ia te aʼu.
4 O Aʼu lava lea e tasi o lē na avea le aSiona a Enoka i loʼu lava loto; ma e moni, Ou te fai atu, o le toatele lava lea o e na etalitonu i loʼu igoa, ona o Aʼu o Keriso, ma o loʼu lava igoa, e ala i le mana o le itoto na Ou faamasaaina, na Ou aioi atu ai i luma o le Tamā mo i latou.
5 Ae faauta, o le toega o e ua aamioleaga ua Ou taofia i efilifili o le pouliuli seia oo i le ifaamasinoga o le aso tele, lea o le a oo mai i le iuga o le lalolagi;
6 Ma o le a faapea lava ona Ou faia ia taofia e ua amioleaga, o e e lē fia faalogo i loʼu leo ae faamaaa o latou loto, oi talofa, oi talofa, oi talofa, o lo latou malaia lea.
7 Ae faauta, e moni, e moni, Ou te fai atu ia te outou ua i o outou luga oʼu amata. Ua Ou i ai i etotonu ia te outou ae ua lē mafai ona outou vaai mai ia te aʼu;
8 Ae ua lata ona oo mai o le aso o le a outou avaai mai ai ia te aʼu, ma outou iloa ai ua i ai Aʼu; ona ua lata ona saeluaina o le veli o le pouliuli, ma o ia o lē e lei efaamamaina o le a lē igafatiaina le aso.
9 O le mea lea, fusi i o outou sulugatiti ma saunia. Faauta, ua a outou le amalo, ma o le a lē manumalo le fili.
10 E moni Ou te fai atu ia te outou, ua outou amama, ae lē o outou uma; ma ua leai ni isi tagata o e ua Ou efiafia tele i ai;
11 Ona ua leaga atagata uma i oʼu luma; ma ua sosolo le mana o le epouliuli i luga o le lalolagi, i totonu o le fanauga a tagata, i luma o ʼau uma o le lagi—
12 O lea ua mafua ai le nofotupu o le taaligoligoa, ma ua atiga ai le faavavau atoa, ma o loo faatali e eagelu le poloaiga tele ia isele i lalo le lalolagi, e faaputu otitania ina ia ususunuina; ma, faauta, ua ʼau faatasi le fili.
13 Ma o lenei Ou te faailoa atu ia te outou se mealilo, o se mea lea o loo faia i totonu o potu faalilolilo, e aumai ai lo outou afaafanoga i le āluga o le taimi, ma sa outou lē iloaina;
14 Ae ua Ou taʼu atu nei ia te outou, ma ua faamanuiaina ai outou, ua lē ona o lo outou amioletonu, po o o outou loto lē talitonu; aua e moni e i ai ni isi o outou ua sala i oʼu luma, peitai o le a Ou alofagia lo outou vaivai.
15 O lea, ia outou afaamalolosi mai le taimi nei i luma; aua le ematatau, aua ua a outou le malo.
16 Ma Ou te tuu atu ia te outou se poloaiga mo lo outou olataga, aua ua Ou faalogoina a outou talosaga, ma ua tagi mai e ua amatitiva i oʼu luma, ma o e ua emauoa na Ou faia, ma o tagata uma lava e a aʼu, ma e lē o Aʼu o se ifaailoga tagata.
17 Ma ua Ou faia le eleele ia oa, ma faauta o loʼu atuuvae lea, o le mea lea, o le a Ou toe tu ai i ona luga.
18 Ma Ou te tuu atu ma avatu ia te outou oa e tele atu, se laueleele lava lea o le folafolaga, o se laueleele ua tafe ai le susu ma le meli, lea o le a lē i ai i luga se mala pe a afio mai le Alii;
19 Ma o le a Ou tuu atu ia te outou e fai ma laueleele o lo outou tofi, pe afai tou te saili i ai ma o outou loto atoa.
20 Ma o laʼu feagaiga lenei ma outou, o le a outou mauaina lenei laueleele mo laueleele o lo outou tofi, ma mo le atofi o a outou fanau e faavavau, aʼo tu pea le lalolagi, ma o le a outou toe mauaina i le faavavau, e lē toe mavae atu.
21 Ae, e moni Ou te fai atu ia te outou, e oo mai le taimi o le a leai ai so outou tupu po o se pule, ona o le a avea Aʼu ma o outou atupu ma leoleo i luga o outou.
22 O le mea lea, faalogo mai i loʼu leo ma amulimuli mai ia te aʼu, ma o le a avea outou ma tagata esaoloto, ma o le a leai ni a outou tulafono nao aʼu tulafono pe a Ou alu atu, ona o Aʼu o lo outou ifaitulafono, ma o se a se mea e mafai ona taofia loʼu lima?
23 Peitai, e moni Ou te fai atu ia te outou, aaoao le tasi i le isi e tusa ma le tofi lea na Ou tofia ai outou;
24 Ma ia taitasi le tagata ma amanatu taua i lona uso e pei o ia lava ia te ia, ma fai le eamiomama ma mea ipaia i oʼu luma.
25 Ma Ou te toe fai atu ia te outou, ia taitasi le tagata ma manatu taua i lona uso e pei o ia lava ia te ia.
26 Aua o ai se tagata e i totonu o outou ua i ai ni atalii e toasefululua, ma ua lē faailoga tagata ia te i latou, ma ua latou auauna ia te ia ma le usiusitai, ae fai atu o ia i le tasi: Ia e ofu i ofu talaloa ma e nofo i i; ae fai atu i le isi: Ia e ofu i ofu masaesae ma e nofo i ʼo—ma vaai atu i ona atalii ma fai mai ua ou amiotonu?
27 Faauta, ua Ou tuu atu ia te outou lenei mea o se faataoto, ma ua faapea lava e pei o Aʼu. Ou te fai atu ia te outou, ia atasi outou; ma afai tou te lē tasi e lē a aʼu outou.
28 Ma Ou te toe fai atu ia te outou, ua saili e le fili o loo i potu faalilolilo o outou aola.
29 Tou te faalogo i ataua i atunuu mamao, ma outou fai ane ua lata ona i ai o taua tetele i atunuu mamao, ae ua outou lē iloa loto o tagata o loo i lo outou lava laueleele.
30 Ua Ou taʼu atu ia te outou nei mea ona o a outou talosaga; o le mea lea, ia ateu le epoto i o outou loto, neʼi faaali atu e le amioleaga o tagata nei mea ia te outou e ala i lo latou amioleaga, i se ala o le a tautala atu ai i o outou taliga i se leo e leotele atu nai lo o lena o le a luluina ai le lalolagi; ae afai ua outou saunia o le a outou lē matataʼu.
31 Ma ina ia mafai ona outou sao mai le mana o le fili, ma faapotopoto mai ia te aʼu o se nuu amiotonu, ua aunoa ma se aila ma se pona—
32 O le mea lea, o le pogai lenei na Ou tuu atu ai ia te outou se poloaiga ia outou o atu i le aOhaio; ma o iina o le a Ou tuu atu ai ia te outou laʼu etulafono; ma o iina o le a ifaaeeina ai outou i le mana mai luga;
33 Ma mai iina, soo se tasi Ou te loto i ai, o le a o atu i totonu o aatunuu uma, ma o le a taʼu atu ia te i latou mea latou te faia; ona ua ia te Aʼu se galuega tele ua teuina, ona o le a elaveaia Isaraelu, ma o le a Ou taitaia i latou i soo se mea Ou te loto i ai, ma e leai se mana e itaofia loʼu lima.
34 Ma o lenei, Ou te tuu atu i le ekalesia ua i ai i vaega nei se poloaiga, e faapea i ni alii faapitoa o i totonu o i latou o le a tofia, ma o le a tofia i latou i le aleo o le ekalesia;
35 Ma o le a latou vaaia e ua matitiva ma e ua lē tagolima, ma auauna atu mo lo latou atoomaga ina ia latou lē mafatia; ma auina atu i latou i le nofoaga ua Ou poloaiina ai i latou;
36 Ma o le latou galuega lenei, e pulea mataupu o meatotino a le ekalesia lenei.
37 Ma o i latou ua i ai faatoaga ua lē mafai ona faatau atu, ia tuu pea i latou pe faaaoga-totogi e tusa ma le mea e lelei ia te i latou.
38 Vaai ia faasaosaoina mea uma; ma a uma ona afaaeeina o tagata i le mana mai luga ma auina atu, o le a faaputuputuina nei mea uma i totonu o le ekalesia.
39 Ma afai tou te saili aoa ua i ai i le finagalo o le Tamā e tuu atu ia te outou, o le a sili atu ona outou mauoa i tagata uma, aua o le a outou maua oa o le faavavau; ma ua tatau ai ona a aʼu eoa o le lalolagi e tuu atu; ae ia faaeteete i le ifaamaualuga, neʼi avea outou e pei o osa Nifaē anamua.
40 Ma Ou te toe fai atu ia te outou, Ou te tuu atu ia te outou se poloaiga, ia o atu tagata taitoatasi, e aofia ai le toeaina, le ositaulaga, le aoao, ma tagata o le ekalesia, ma lona malosi, ma le galue o ona alima, e sauni ma faataunuu mea ua Ou poloaiina ai.
41 Ma ia tuu atu a outou atalaiga e avea ma eleo o le lapataiga, o tagata taitoatasi i lona tuaoi, i le mālū ma i le agamalu.
42 Ma ia outou o aese atu i fafo mai totonu o e ua amioleaga. Ia outou laveai outou lava. Ia mama outou o e e tauaaoina ipu a le Alii. E faapea lava. Amene.


text:
MANANA’O NI ISI E TOE TAUVA TOGIOLA I LE TOFI
E to’atele ni isi o le atunu'u ua valavala'au atu i le kovana i luga o lana polokalama i fa'ai'uga o vaiaso, ma latou talosagaina o ia pe mafai ona toe tauva i le tofi mo le 4 tausaga o lo o soso’o nei.
E le o mautinoa pe taufa'ase'e nei vala'au aua o lea ua silafia e le atunu'u, e le toe agava'a le matua ia Togiola Tulafono ona toe tauva i le tofi kovana mo se isi nofoaiga, ona o lea ua mae'a le taimi fa'atulagaina e tatau ai ona tauva mo le tofi.
E o'o lava fo'i i ni isi sa fesiligia e le Samoa News i ni o latou finagalo, sa latou ta'ua lo latou lagolagoina o le ali'i kovana ia Togiola ina ia toe tula'i mai i le tofi kovana.
“O a’u lava ia ou te lagolagoina le ali'i kovana pe ana fa'apea e toe tula'i mai i le tofi, ua tele galuega lelei ua ia faia mo le atunu'u, ae maise lava i auala ma taligalu i ni isi o nu'u ma afio'aga, e aofia ai ma lo’u nu’u, o le molimau lea a le ali'i o Tafega mai Vatia.
E to'alua isi to'oto'o na vala'au atu i le polokalama a le ali'i kovana i le vaiaso na te'a nei, ma o la talosagaina le ali'i kovana pe mafai ona toe tauva mo le tofi.
Fai mai le isi tama matua na vala'au atu i le polokalama a le kovana, “o a’u ou te lagolagoina lava lou toe tula'i mai i le tofi Togiola, e moni lou alofa i le atunu'u ma ua va'ai fo'i le atunu'u i au galuega.”
Saunoa Togiola, “ua uma lo’u taimi, ua tatau ona ou malolo, ua o'o i le taimi ua tatau ai ona sui se isi ta'ita'i mo Amerika Samoa.”
O le amataga o le tausaga nei na fesiligia ai e ni isi o le atunu'u le kovana pe moni ua sauni e tauva mo le tofi faipule i le Konekeresi, peita'i na saunoa Togiola, e le mafai ona ia tauva mo le tofi faipule i le konekeresi, se i vagana ua mae'a lana tautua mo le tofi kovana na filifilia i ai o ia e le atunu'u.
E ui e le o toe tauva le ali'i kovana, ae ua ia fautuaina le mamalu o le au palota ina ia taofi le toe fa'alavelave i taumafaiga a isi sui tauva o lea ua taufetuli mo le tofi, atoa ai ma le taumafai e fa'avevesi taumafaiga a isi paga.
Saunoa Togiola, o le tutupu ai o uiga nei mai le atunu'u, o le a atagia atu ai i atunu'u i fafo, e le ’i matua lava Amerika Samoa i tulaga fa'avaomalo atoa ai ma le ta'ita'iina o lona malo.
Sa fa'aigoa fo'i e Togiola gaoioiga a i latou o lo o faia mea fa'aletonu i taumafaiga a isi sui tauva, o ni uiga le mafaufau o lo o faia e tagata e vaivai o latou mafaufau.
O ni isi o fa'aletonu sa matauina i ni nai vaiaso e le i mamao atu nei, o le fa'aleaga lea e ni tagata o saini a ni isi o paga tauva o lo o tutu solo i tafatafa o le alatele.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FILIFILIA 'AU SIVA ASCC FAI MA SUI AM. SAMOA FA’AALIGA PASEFIKA
Ua i’u le filifiliga sa alo atu i ai le Komiti, mo le tau sa'ilia lea o se 'au siva e fai ma sui o Amerika Samoa, i le fa'aaliga lona 11 o Tu ma Aganu'u a le Pasefika e faia i Solomona, ma ua filifilia ai le 'au siva a le Kolisi Tu'ufa'atasi e fai ma sui o le teritori i lea fa'amoemoe.
O le masina o Iulai o le tausaga nei lea ua fa'amoemoe e talimalo ai le atunu'u o Solomona i le Fa'aaliga o Tu ma Aganu'u a le Pasefika, lea fo’i na talimalo ai Amerika Samoa i le 2008.
O fa'afiafiaga sa fa'atautaia e le Ofisa a le Arts Council i le vaiaso a’o lumana’i le fu’a na te’a nei, na fa'avae mai ai le fa'ai'uga e pei ona tu'uina mai e le komiti, mai le silia i le 30 'au fa'afiafia mai A'oga, 'Autalavou, Fa'alapotopotoga ma Kamupani sa fa'afiafia ai.
I se fa'atalatalanoaga a le Samoa News ma se sui o le Komiti, o ia fo'i lea o le Fa'atonusili o le Ofisa o le Arts Council, sa ia fa'amanino mai ai le 'auala na fa'avae ai i luga le filifiliga a le komiti.
Na ta'ua e le faletua ia Leala Pili Elisara e fa'apea, e le’i faigofie le tau sa'iliina o se 'au fa'afiafia e fai ma sui o le teritori i lenei fa'amoemoe, ona o le tulaga lelei uma o 'au siva sa fa'afiafia i le vaiaso o le fu’a.
“O le fa'ai'uga lea ua faia, o le fa'ai'uga sa palota i ai le atunu'u, fa'atasi ai ma le fautuaga na tu'uina atu e le Komiti, ma filifilia ai loa le 'au fa'afiafia a le Kolisi Tu'ufa'atasi e fai ma sui o le atunu'u i le fa'amoemoe i Solomona,” o le saunoaga lea a Leala.
Saunoa Leala, i le fa'ai'uga o le palota sa faia, na tula’i mai ai le 'au fa'afiafia a le Kolisi i le tulaga muamua, tulaga lua ia le 'au siva a le a'oga a Fa'asao/Marist, tulaga tolu le 'au siva a le StarKist Samoa, ae tulaga fa ai le 'au siva a le 'autalavou Ekalesia Metotisi mai Malaeloa.
“E le'i faigofie le palota e sa'ili ai se 'au siva e fai ma sui o le atunu'u, ma o ni isi o fautuaga sa tu'uina mai e aofia ai le tulaga lea, o isi 'au siva e mataina ma lelei tama'ita'i i le fa'atinoina o le siva, ae feoloolo ali'i, ae o isi fo'i 'au siva e lelei atu ali'i i le fa'atinoina o le siva nai lo tama'ita'i, ae i le tu'u fa'atasiga o fautuaga uma, na tula'i mai ai le 'au siva a le Kolisi, e le gata e lelei uma ali'i ae fa'apea fo'i ma tama'ita'i,” o le saunoaga lea a Leala.
O se fa'ata'ita'iga o lea manatu o le 'au siva a le StarKist Samoa, fai mai e matagofie le fa'atinoina e ali'i o le siva ae feoloolo le tama'ita'i.
O se tasi o 'au siva sa taula’i i ai le silasila a le komiti, o le 'au siva a Fa'asao/Marist, e fai o le matagofie o le fa'atinoina o le siva, ae tutusa uma fo'i tama ma teine le ola ma mata'alia i le fa'atinoina o le siva, ae na pau le fa'afitauli e pei ona saunoa Leala, o le to'atele o le fanau e laiti ma e faigata ona malaga i ni nofoaga mamao e pei o Solomona.
O le isi la'asaga lea o le a soso'o ai nei, o le galulue fa'atasi lea o le komiti ma le 'au siva ua filifilia i le toe fa'aleleia atili o a latou tapenaga, ina ia mautinoa e a'oa'oina ai ituaiga fa'afiafiaga talafeagai mo le fa'amoemoe.
O lo o i ai le fa'amoemoega e tatau ona to'a 50 le aofa'i o le 'au malaga atoa lava e malaga i Solomona, e aofia ai le 'au siva ma i latou uma lava o le a tofu sao i le fa'atinoina o isi gaoioiga e fai ai ma sui o Amerika Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tele fesili a faipule e uiga i le polokalame o le ARRA
E to’atele Faipule na o latou fesiligia le alii pule o le Ofisa o le ARRA, susuga Pat Galea’i, e tusa ai o vaega tupe lea ua mafai ona fa’amanuiaina ai le tamaoaiga o le atunu’u, talu ona amata le polokalama a le ARRA, i le 2010.
O le ARRA, o vaega tupe ia sa famatuu mai e le malo tele i setete uma ma teritori e fesoasoani i le toe fa’aleleia atili o le tamaoaiga o vaega ‘ese’ese o le malo tele, e ala i le fa’a tula’ia o galuega fou, fa’atino ma fa’atupe nisi o atina’e, e le o mafai ona fa’atupeina, fa’atasi ai ma le fa’amoemoe ia maua se fesoasoani mo pisinisi tua, atoa ai ma le malo.
O le vaiaso ua mavae, na faia ai se iloiloga a le komiti o le Fa’agaioiga i lalo o le ta’ita’iga a le ta’ita’ifono, le susuga Faimealele Anthony Allen, a le malo a le maota o sui, mo le toe iloiloina o lenei polokalama.
Na taua e Galea’i i luma o le komiti e faapea, talu ona amata mai le polokalama a le ARRA mo Amerika Samoa, e tusa ma le $250 miliona le tupe sa tuuina mai mo le teritori, ma o lea tupe ua mae’a ona fa’aaoga le $150 miliona, ae toe $100 miliona o lo o totoe.
O le tupe o lo o totoe e aofia ai le silia i le $83 miliona lea ua tuuina atu mo le tosoina mai o le uaea o feso’ota’iga mo le kamupani telefoni a le ASTCA, ma le $16 miliona o lo o fa’asoasoa atu i nisi o galuega ma atinae i le atunuu.
O le to’atele o faipule sa latou fesiligia vaega tupe ‘ese’ese o lo o fa’asoasoa atu i polokalama a matagaluega ‘ese’ese a le malo.
Sa fia malamalama foi afioga i faipule pe fia se tupe o lo o alu sa’o i totonu o le tamaoaiga o le teritori mai le tupe atoa lenei, e ui o ia fa’amaumauga e le i mafai ona tu’uina atu e leARRA i luma o le komiti.
Saunoa Vailiuama Steve Leasiolagi e fa’apea, sa tatau ona malamalama i le ripoti a le ARRA, le aofa’i o le tupe o lo o alu i totonu o le atinae o le atunu’u, aofa’i o galuega fou ua maua talu ona amata le a le ARRA, atoa ai ma ni pisinisi fou ua mafai ona fa’atula’i i le atunu’u.
Na fesiligia e Larry Sanitoa tulaga o tupe ua toe faapolokalama ina ua o’o atu i le taimi e tatau ai ona fa’aaoga, ae lei fa’aaogaina lava, lea na ta’ua ai e Galea’i, pe tusa ma le $4 miliona le tupe sa toe faapolokalama mai i le matagaluega o Aoga, ma tu’uina atu ai loa i le Ofisa o Tautua tau Pulega.
Ina ua fesiligia ni tulaga o penefiti e maua mai e tagata i le ASPA tauala mai i le polokalame a le ARRA na taua e Galea’i e faapea, e le o toe umi se taimi e toe faaitiitia pili a le ASPA pe afai ae faaaoga le malosi lea e maua maii le la, e ui e lei vavala mai i le taimi nei, peitai e i ai lona talitonuga e le o toe mamao.
Peitai na saunoa Vailiuama e faapea, “ua oi tagata i le maualuga o le tau o le eletise ma le vai, ae o lea lava e leai se fesoasoani o maua mai i le ASPA.”
I le faaiuga o le iloiloga na manino ai nisi o faipule i le tulaga ua i ai le polokalame, faatasi ai ma fautuaga ua latou tu’uina atu ina ia una’ia pea matagaluega e fa’aaoga tupe ina ia aua nei toe fa’afoi i le malo tele.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
24 MASINA O AUMAU SE AUUSO I LE TOESE
O le auuso talavou ia na loka i le falepuipui i Tafuna ina ua la ioeina moliaga e lua e aofia ai le gaoi ma le talepe falei le tulaga lua, ua tatala i tua e le faamasinoga maualuga i le vaiaso nei, i le maea ai lea ona o la tuliina o masina tai 24 i le toese i Tafuna.
Na talia e le faamasinoga maualuga le talosaga na tuuina atu e se sui o le auuso, e faailoa atu ai lona taumafai e vaavaai gaioiga uma a le au alii ia i soo se taimi lava pe afai e tatala mai i tua.
O le alii o Filautoa Fuiono ma lona uso o Niko Fuiono na uluai tuuaia e le malo i moliaga e fa, lea e aofia ai moliaga e lua o le talepe fale i le tulaga lua ma moliaga e lua o le gaoi, ae i lalo o se maliliega sa laua sainia ma le malo, na la tali ioe ai i moliaga e lua ae solofua isi moliaga e lua.
O le tofa ia Ta’aloloioufaiva Lt. John Cendrowski na faaleoina le talosaga e fai ai o ia ma sui o Filautoa ma Niko, e talosagaina ai le faamasinoga ina ia tatala i laua nei i tua.
Na faailoa e Ta’aloloioufaiva, o ia foi lea o loo faauluulu i ai le Vaega e vaaia luga o le alatele a le Ofisa o Leoleo e faapea, afai e tatala e le faamasinoga i tua le auuso lenei, o le a mautinoa e le toe aafia i laua i nisi lava solitulafono, o le a ia fesoasoani foi ia te i laua.
E lei faatuiese le malo i le talosaga a le alii leoleo, ae sa faailoa e le tamaitai loia ia Kelly Dixion lona taliaina o le talosaga ina ia tatala le auuso i tua mai le toese, lea foi e lei tetee i ai le faamasinoga.
I le tatalaina ai la i tua e le alii faamasino sili lagolago ia Lyle L. Richmond o le auuso i tua, ua fautuaina ai i lauaina ia usitai i poloaiga uma ua maea ona tuuina atu ia te i laua, atoa ai ma lo la faia lea o ni galuega mo le atunuu lautele mo le umi e 300 itula, i lalo o le taitaiga a le Ofisa Faanofovaavaaia, ona o le tele o mea sa laua gaioia mai i le fale na la osofaia e lei mafai ona toe faafoi.
O le poloaiga foi lea na faia la te tuua ai le teritori ae toe foi atu i Samoa, ua manatu le faamasinoga o le a taofi lona faataunuuina, fuafua lea i lo la usitaia o poloaiga o le la faanofovaavaaia.
O mea na ave faagaoi e le au ula ia e aofia ai taaloga xBox, o video games, tv, laptop ma se amplifier, ina ua la osofaia le fale o le aiga na aafia i le 2008.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala otooto mai le Fono Faitulafono
FESILIGIA LE MAOTA FOU O LO O FAUSIA A LE FONO
Na fesiligia e le afioga i le alii Senatoa ia Lualemaga Faoa i le taeao ananafi le tulaga ua i ai le fale fou lea o lo o fausia a le Fono Faitulafono, po o afea e mae’a ai le galuega.
Saunoa le alii Senatoa, o lenei galuega ua tele masina ma aso o fausia mai, peitai e foliga mai e i’u ina mae’a le tauaofiaga mulimuli a le fono lea ua nofoia nei, ae le’i mae’a lava lenei galuega.
“Ou te manatu e tatau ona umusa le galuega lea a’o le’i tapunia le tauaofiaga lenei a le fono,” o le saunoaga lea a Lualemaga i luma o le maota maualuga i le taeao ananafi.
Na saunoa le sui peresetene o le Senate, ia Tulifua Tini Lam Yuen, e le o lava sona silafia i le galuega ua fesiligia, ae mafai ona toe maua mai se isi faamatalaga i se taimi o i luma pe a taunuu mai le alii peresetene, lea o lo o i atunuu i fafo.
Na fesiligia e le Samoa News se tasi o alii kamuta o lo o galue ai i le konekarate o lo o faatinoina le galuega fou a le Fono, ma ia taua ai e faapea, o le konekarate a le Paramount Constructions o lo o latou fausiaina le galuega i le taimi nei.
O le galuega fou a le fono ua fesiligia, o le maota lea ua faapitoa mo Fesootaiga a le Fono, lea na fausia mai i se vaega tupe na maua mai i Tupe na tuuina mai e toe faaleleia ai le Tamaoaiga o le atunuu, ina ua tuana’i le galulolo ia Setema 2009.
FA’ATULAGA LE ISI ILOILOGA KOMITI SU’ESU’E SENATE
O le Aso Tofi nei ua faamoemoe e faia ai le isi iloiloga a le Komiti Suesue a le Senate, mo le talanoaina o nisi o mataupu ua oo i ai la latou suesuega.
Na taua e le taitaifono o le komiti ia Lualemaga Faoa e faapea, o le iloiloga i le vaiaso nei ua maea ona faatulaga, ma ua uma foi ona tuuina atu tusi valaau mo molimau e ao ona oo mai e molimau.
O le vaiaso na te’a nei na fesiligia ai e le komiti suesue le mataupu e uiga i le Vaega Tosova’a, ae o le vaiaso nei ua faamoemoe e fesiligia ai nisi o mataupu o loo fia malamalama ai le maota i le Matagaluega o Aoga.
FESILIGIA SENATOA TULAGA UA I AI FALEAOGA MA AOGA
O le iloiloga a le Komiti o le Faagaioiga o le Malo i le taeao o le Aso Tofi o le vaiaso nei, o le a fesiligia ai e le komiti tulaga ua i ai sauniuniga a le Matagaluega o Aoga mo le toe a’e o fanau aoga i le vaiaso fou.
Na saunoa le taitaifono o le komiti, le susuga Velega Savali Jr, o le agaga o lenei iloiloga, ona o lo o toatele Senatoa o lo o fia malamalama i le tulaga ua i ai tapenaga a le matagaluega, aemaise ai foi o lo o faasea ni isi o Senatoa i le tulaga faaletonu o lo o i ai faleaoga ma aoga a latou itumalo.
O se tasi o mataupu na laga i luma o le maota, o le tulaga o lo o i ai le aoga i le motu o Aunuu, ma le tulaga o le suavai taumafa e pei ona saunoa i ai le alii Senatoa ia Fuata Dr. I’atala.
Saunoa Fuata, o le faafitauli o lo o tulai mai i le aoga i Aunuu, o lo o la’u atu i uta i Auasi le suavai mo fanau aoga, ae a faaletonu loa le tau ma leai ni va’a e feoa’i, ona pagatia loa lea o le aoga i le leai o se suavai.
O lo o talosagaina e le alii Senatoa le tatau ona i ai se tane vai mo Aunuu, e tatau foi ona fesiligia le Polokalame o lo o Faatupeina Galuega tetele (CIP) a le malo, po o i ai se vaega tupe o i ai e ono maua ai se fesoasoani mo Aunuu.
Na faamanino e Velega e faapea, o le molimaua a le Ofisa o loo vaavaaia le polokalame a le CIP, o loo i ai tupe o loo avanoa mo galuega fesoasoani pe a manaomia, peitai e le o faailoaina e le Matagaluega o Aoga i aoga taitasi, e mafai ona latou talosaga i le CIP mo se tupe pe afai e manaomia se fesoasoani.
O le iloiloga i le vaiaso nei o le a manino ai tulaga e pei ona fia malamalama i ai nisi o Senatoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vavau a Samoa
O LE POGAI NA IFO AI LE ASO O LE MALIETOA
Ua iloa e le auuso tama o le la uso laititi lea o loo i tai i le va'a, ona la aumaia lea o ia i uta i le maota o le ali'i. Fai mai na alu atu lava Pule nofo i le pepe o le maota o le ali'i, aua sa saunoa atu le ali'i i le auuso, pe a la lea matai, ma e i ai le talitonuga o Safotulafai o iinei lea na maua tonu ai lava le upu, "o le faapito augafa", peitai sa tali mai tama, "e leai, e le o se matai, ua na o si tama'i Pule a", peitai na toe saunoa mai le ali'i, "e na ona Pule lava ae iite," o iinei na maua atoa ai loa le igoa o le tama o "Puleleiite." Fai mai ua faaauau le feiloaiga, ona fesili lea o Malietoa ia Pule, pe aisea na sau ai fua i le malaga, na tali Pule, "na ou sau faapitoa e faaauau le gafa o o'u uso ne'i uma pe a tali ai lau sua." Fai mai ua mae'a atu le tala lea a Pule, ona fai atu lea o le ali'i e tatala le fili launiu, ma le tatala atu, ae nofo a'e i luga le tama o Polu lon atali'i, ma e i ai le talitonuga o iinei tonu lava na maua ai le upu a le atunuu, "ua tatala le fili ali'i," aua o le taimi lea na ifo ai loa ma le aso o le ali'i.
Fai mai le taofi faa Tuisamau ma Auimatagi, o le taimi lea ina ua iloa e le ali'i o lona atali'i lea na fili i le launiu, e le'i i ai ma se tagata na toe nofo i totonu o le fale, se'i vagana ai lava Puleleiite sa i totonu ma le Malietoa, ona alaga leo tele lea o le ali'i ma faapea atu i lona atali'i, "sole, e lou manatu ea e lua ni atua e tapua'i i ai tagata Samoa,?" ma fai mai le mau o iinei na maua ai le upu, "Luatua," peitai sa tali mai le tama o Polu i lona tama, "e leai." Ua toe fesili atu le ali'i i lona atali'i, "ete fia Malietoa,?" sa tali mai fo'i le tama, "e leai," ona toe fesili fo'i lea o le Malietoa, "ae aisea ua e faia ai lenei mea ia te a'u,?" sa toe tali mai le tama, "ona o le a uma tagata ona e tili i lou laualo," fai mai o iinei na maua ai le upu, "Tilialo." Fai mai ona malele ai lea o le Malietoa ma ta'utino ia Samoa atoa, ua ifo lona aso, ona ia faapea atu lea i lona atali'i, ua lelei, ua ifo lo'u aso, ae sau o le a e alu ma lou "Luatua lea ma lau Gautaala lea" ete avamua fo'i i le Tuamasaga.
Fai mai le mau ua mae'a, ona aami loa lea o le 'ava lea e faapea le tala sa tu i tuavao o le Tuamasaga se'i fai ai le 'ava o lea ua ifo le aso o le Malietoa, ua taunuu le 'ava, ona alu ane lea o Puleleiite ua folafola le 'ava ma e faapea le folafolaina o le 'ava. "O le 'ava sa tu i tumutumu mauga, ae suatia ona a'a i le auvae mauga, ua togiola ai Poluleigaga ia Pa'iatea ma Pa'ialala, ae tu'u ai sole Malietoa lou ai tagata." Fai mai le mau o le 'ava lea e taua o le " 'ava mu'amu'a na iloa e Puleleiite." Fai mai ua mae'a le 'ava, ona avane ai loa lea o taumafa ua tali ai le sua a le ali'i, ae o le a toe faaauau atu i le vaiaso fou le soso'oina o le tatou polokalame lenei. Faafetai.


text:
Tala o Faamasinoga
ANDRE VILLAR
O le Aso Faraile o le vaiaso nei lea ua fa’amoemoe e o’o atu i ai, ua mautu le maliliega lea ua fa’amoemoe le malo latou te sainia ma le alii o Andre Villar, e pei ona fa’aalia e lana loia, o Leslie Cardin, i luma o le Fa’amasinoga Maualuga, ina ua vala’au lenei mata’upu.
E le i fa’ailoa e Cardin tu’utu’uga o lea maliliega.
O Villar o lo o tu’ua’ia e le malo i moli’aga mamafa e tolu e aofia ai le talepe fale i le tulaga muamua, lua moli’aga o le gaoi, atoa ai ma le moli’aga mama o le fa’aleaga meatotino i le tulaga tolu, ona o se fa’alavelave na tulai mai i le masina o Oketopa 2011, lea o lo o tu’ua’ia ai o ia i lona ulufale fa’amalosi i totonu o le lotoa a le Falemai i Tafuna, ma ia fa’aleagaina ni vaega o ona ofisa e aofia ai ma lona ave fa’agaoi o ni ta’avale se lua a le falemai.
O lo o taofia pea Villar i le to’ese i Tafuna ina ua le mafai ona ia totogia le vaega tupe lea sa fa’atulaga e le fa’amasinoga e tatala ai o ia i tua.
FAILA MOLIAGA MAMAFA FAASAGA I LE AU TALEPE FALE
O le taeao ananafi na fa’atoa faila ai e le malo moliaga mamafa fa’aopoopo, e fa’asaga i alii laiti e ta’i 15 tausaga le matutua, lea ua tu’ua’ia i lo la osofaia o se faleoloa i Satala i le fa’ai’uga o le vaiaso na te’a nei.
E ta’i tolu moliaga mamafa ua tu’ua’ia ai i laua nei, lea e aofia ai moliaga ta’ilua o le talepe fale i le tulaga muamua, fa’apea ai ma le moliaga e tasi o le gaoi.
I fa’amaumauga a le fa’amasinoga o lo o taua ai, o le po o le aso 5 o Ianuari, na osofaia ai e i laua nei se faleoloa i Satala, ma la gaoia ai ni oloa, ae o le po o le Aso Faraile na soso’o ai, na o la toe taumafai e osofa’i lea faleoloa, ae maua ai loa i la’ua.
Ua talia e le fa’amasinoga le talosaga a le loia fautua mo le malo ia Terri Bullinger ina ia tatala i tua i laua e fa’atali ai le toe vala’auina o le la mataupu, ina ia maua ai le avanoa e faaauau ai a laua aoaoga.
Ua fa’atonuina nei ali’i ina ia o la le toe tu’ua o la aiga, i le va o le 6 i le afiafi ma le 6 i le taeao, sei vagana ua latou malaga faatasi ma nisi o laua matua.
Ua fa’asa ona o la toe o’o i le faleoloa na la osofa’ia pe toe tia’i a’oga.
O le aso 25 Ianuari ua fa’atulaga e toe fofogaina ai le la mataupu.
IOE FANAU LAITI I MOLIAGA O LE INUPIA AE LEI ATOA 21 TAUSAGA
E toalua ni fanau talavou ua ioeina, i le taeao ananafi, moliaga sa tu’ua’ia ai i laua e le malo i le masina na te’a nei, i le tagofia o le ava malosi ae lei atoa le tai 21 tausaga le matutua.
O le tamaitai e 17 tausaga sa molia i lona tagofia o le ava malosi ae lei atoa le 21 tausaga i le aso 15 Tesema, ae o le alii e 16 tausaga sa ia ioeina moliaga o le inupia ae lei atoa le 21 tausaga faapea ai ma le faatupu vevesi i nofoaga faitele, ona o se faalavelave lea na mafua na tulai mai i Pago Pago i le aso 17 o Tesema.
Na faailoa e i laua uma nei i le faamasinoga, o pati sa faia a i laua ma nisi o a laua uo sa maua ai le avanoa la te tagofia ai le ava malosi.
Ua faatali se faaiuga a le faamasinoga mo i laua nei i se ripoti o le a saunia e le Ofisa Faanofovaavaaia, ina ia mafai ai ona vaavaai le faamasinoga i se ituaiga faasalaga talafeagai e fetaui mo i laua nei, e le gata e fautuaina ai i laua mo le agai i luma, ae foia ai foi le toe tulai mai o nisi solitulafono i le lumanai, e pei ona saunoa le alii faamasino ia John Ward II.


text:
Vaega 20
1–16, Ua faamaonia e le Tusi a Mamona le paia o le galuega o aso e gata ai; 17–28, Ua faamaonia mataupu faavae o le foafoaga, paʼū, togiola, ma le papatisoga; 29–37, Ua tuuina mai tulafono e agatonu ai le salamo, tauamiotonuina, faapaiaga, ma le papatisoga; 38–67, Ua otooto mai tiute o toeaina, ositaulaga, aoao, ma tiakono; 68–74, Ua faaali mai tiute o tagata o le Ekalesia, faamanuiaga o tamaiti, ma le ala e fai ai le papatisoga; 75–84, Ua tuuina mai tatalo o le faamanatuga ma tulafono e pulea ai le auai i le Ekalesia.
1 O Le afanaʼe mai o le eEkalesia a Keriso i aso nei e gata ai, i le tasi afe valu selau ma le tolu sefulu lea o tausaga talu ai le afio mai o lo tatou Alii ma le Faaola o Iesu Keriso i la le tino, ua ifaatulaga ma faatu tatau ai e tusa ma tulafono a lo tatou atunuu, i le finagalo ma poloaiga a le Atua, i le masina lona fa, ma i le aso lona ono o le masina ua taua o Aperila—
2 O ia poloaiga na tuuina mai ia Iosefa Samita, Laitiiti, o lē na avalaaulia e le Atua, ma faauuina o se eaposetolo a Iesu Keriso, e avea ma itoeaina muamua o lenei ekalesia;
3 Ma ia Oliva Kaotui, o lē foi na valaaulia e le Atua, o se aposetolo a Iesu Keriso, e avea ma toeaina lona lua o lenei ekalesia, ma faauuina i lalo o lona lima;
4 Ma ua faia lenei mea e tusa ai ma le alofa tunoa o lo tatou Alii ma le Faaola o Iesu Keriso, o lē ia i ai le mamalu uma, i le taimi nei atoa ma le faavavau. Amene.
5 Ina ua uma ona faaali moni mai i lenei toeaina muamua ua maua e ia se faamagaloga o ana agasala, sa toe alavelavea o ia i mea lē aoga o le lalolagi;
6 Ae ina ua uma ona salamo, ma faalotomaualaloina o ia lava ma le faamaoni, e ala i le faatuatua, sa paʼau mai le Atua ia te ia e ala i se aagelu paia, o lē o ona efofoga sa pei o le uila, ma o ona ofu sa mama ma papae silisili atu i luga o isi mea papae uma;
7 Ma tuu mai ia te ia poloaiga na musuia ai o ia;
8 Ma sa tuu mai ia te ia le mana mai i luga, e ala i aauala na saunia muamua, e faaliliu ai le Tusi a Mamona;
9 Lea o loo i ai se talafaamaumau e uiga i se nuu paʼū, ma le aatoatoa o le etalalelei a Iesu Keriso i Nuuese ma i Iutaia foi;
10 Lea na tuu mai e ala mai i le musumusuga, ma ua faamaonia i aisi i le auaunaga a agelu, ma ua ealaga atu i le lalolagi e i latou—
11 E faamaonia atu ai i le lalolagi ua amoni tusitusiga paia, ma e emusuia e le Atua tagata ma valaaulia i latou i lana igaluega paia i ona po nei ma lenei tupulaga, e pei lava o tupulaga anamua;
12 Ua faaali mai ai o ia lava o le Atua e atasi o ananafi, i le asō, ma le faavavau. Amene.
13 O lea, ona ua latou maua ni molimau tetele faapea, o le a latou faamasinoina le lalolagi, le toatele lava lea o i latou o le a o mai i se malamalama o lenei galuega mulimuli ane.
14 Ma i latou o e e taliaina i le faatuatua, ma faia le aamiotonu, o le a latou maua se epalealii o le ola e faavavau;
15 Ae o i latou o e e faamaaa o latou loto i le alē talitonu, ma tetee i ai, o le a liliuina mo lo latou lava tausalaga—
16 Ona o le Alii le Atua ua fetalaia; ma o i matou, o toeaina o le ekalesia, na faalogoina ma molimauina fetalaiga a le Afioga mamalu o i luga, o lē ia i ai le mamalu e faavavau ma faavavau lava. Amene.
17 E ala i nei mea ona matou ailoa o loo i ai se eAtua i le lagi, o lē ua lē tuaoia ma faavavau, o le Atua lava lea e tasi e lē mafeliuai mai le tumau-faavavau i le tumau-faavavau, o lē na faia le lagi ma le lalolagi, ma mea uma o i ai;
18 Ma o ia na afoafoaina le tagata, o le tane ma le fafine, e tusa ma lona lava efaatusa ma i ona lava foliga, na foafoa ai e ia i laua;
19 Ma sa tuu atu ia te i laua poloaiga e tatau ona laua aalolofa ma eauauna atu ia te ia, le Atua soifua moni e toatasi, ma ia nao ia lava le tagata o lē e tatau ona laua itapuai atu i ai.
20 Peitai o le soliga o nei tulafono paia na anautino ma efaaletiapolo ai le tagata ma avea ai ma tagata ipaʼū.
21 O le mea lea, na tuuina mai ai e le Atua Malosi Aoao lona aAlo e Toatasi na Fanaua, e pei ona tusia i tusitusiga paia na ua tuuina mai e uiga ia te ia.
22 Sa mafatia o ia i afaaosoosoga ae sa lē gauai atu i ai.
23 Sa afaasatauroina o ia, maliu, ma etoetu mai i le lona tolu o aso;
24 Ma sa aafio aʼe i le lagi, e afio i lalo i le aao taumatau o le eTamā, e nofotupu ma le mana malosi aoao e tusa ai ma le finagalo o le Tamā;
25 Ina ia mafai ona faaolaina le toatele o i latou o e e atalitonu ma papatiso i lona suafa paia, ma etumau i le faatuatua e oo i le iuga—
26 E lē nao i latou o e na talitonu ina ua mavae ona afio mai o ia i le ameritiana o taimi, i la le tino, ae o i latou uma mai le amataga, e oo lava i le toatele sa i ai ae lei afio mai o ia, o e na talitonu i upu a perofeta epaia, o e na tautatala atu e pei ona sa musuia ai i latou e le imeaalofa a le Agaga Paia, o e na omolimau moni mai e uiga ia te ia i mea uma, ona latou maua le ola e faavavau,
27 Faapea foi i latou o e o le a o mai mulimuli mai, o e e talitonu i ameaalofa ma valaauga a le Atua e ala i le Agaga Paia, o lē e emolimau e uiga i le Tamā ma e uiga i le Alo;
28 O le Tamā lea, ma le Alo, ma le Agaga Paia o ni Atua ua atasi, lē tuaoia ma faavavau, ua aunoa ma se gataaga. Amene.
29 Ma ua matou iloa e ao i tagata uma ona asalamo ma talitonu i le suafa o Iesu Keriso, ma tapuai atu i le Tamā i lona suafa, ma tumau i le efaatuatua i lona suafa e oo i le iuga, a leai e lē mafai ona ifaaolaina i latou i le malo o le Atua.
30 Ma ua matou iloa, o le atauamiotonuina e ala i le ealofa tunoa o lo tatou Alii ma le Faaola o Iesu Keriso ua tonu ma moni;
31 Ma ua matou iloa foi, o le afaapaiaga e ala i le alofa tunoa o lo tatou Alii ma le Faaola o Iesu Keriso ua tonu ma moni, ia i latou uma o e e alolofa ma auauna atu i le Atua ma o latou emanatu atoa, mafaufau atoa, ma le malosi atoa.
32 Peitai ua i ai se avanoa e mafai ai ona apaʼū o le tagata mai le alofa tunoa ma alu ese mai le Atua soifua;
33 O lea ia faaeteete ai le ekalesia ma tatalo e lē aunoa, neʼi pauu atu i latou i afaaosoosoga;
34 Ioe, ma e oo lava ia te i latou o e ua faapaiaina ia faaeteete foi.
35 Ma ua matou iloa o nei mea ua moni ma ua tusa ma faaaliga a Ioane, ua lē afaaopoopo i ai, pe ua toese mai valoaga a lana tusi, o etusitusiga paia, po o faaaliga a le Atua o le a oo mai i se taimi mulimuli e ala mai i le meaalofa ma le mana o le Agaga Paia, le isiufofoga o le Atua, po o i le auaunaga a agelu.
36 Ma o le Alii le Atua na fetalaia; ma ia avatu le mamalu, mana ma le viiga i lona suafa paia, i le taimi nei atoa ma le faavavau. Amene.
37 O lenei foi, i se poloaiga i le ekalesia e uiga i le faiga o le papatisoga—O i latou uma o e e faalotomaualaloina i latou lava i luma o le Atua, ma mananao e apapatiso, ma o mai i luma ma eloto momomo ma agaga salamo, ma molimau atu i luma o le ekalesia ua latou salamo moni ia latou agasala uma, ma ua loto e ave i o latou luga le isuafa o Iesu Keriso, ua i ai se onaunautai e auauna atu ia te ia e oo i le iuga, ma faaali moni mai ia latou ugaluega ua latou maua le Agaga o Keriso mo le ffaamagaloina o a latou agasala, ia talia i totonu o lana ekalesia e ala i le papatisoga.
38 O le tiute o toeaina, ositaulaga, aoao, tiakono, ma tagata o le ekalesia a Keriso—O se aaposetolo o se toeaina, ma o lona valaauga o le epapatiso atu;
39 Ma afaauu isi toeaina, ositaulaga, aoao, ma tiakono;
40 Ma afaamanuia le areto ma le uaina—o faatusa o le tino ma le toto o Keriso—
41 Ma afaamau ia papatisoga o i latou o e ua papatiso i le ekalesia, i le faaee o elima mo le papatisoga i le afi ma le iAgaga Paia, e tusa ai ma tusitusiga paia;
42 Ma aoao atu, faamalamalama atu, apoapoai atu, papatiso atu, ma leoleo i luga o le ekalesia;
43 Ma faamau ia papatisoga o tagata o le ekalesia e ala i le faaee o lima, ma le tuuina atu o le Agaga Paia;
44 Ma taitai sauniga-lotu uma.
45 O toeaina e ataitaia lotu e pei ona taitaia ai i latou e le Agaga Paia, e tusa ai ma poloaiga ma faaaliga a le Atua.
46 O le tiute o le aositaulaga o le talai atu, eaoao atu, faamalamalama atu, apoapoai atu, ma papatiso atu, ma faamanuia le faamanatuga,
47 Ma asiasi atu i fale o tagata taitoatasi o le ekalesia, ma apoapoai atu ia te i latou ia atatalo atu ma le eleo ma i le mea lilo ma faasaga atu i tiute uma ifaaleaiga.
48 Ma e mafai foi e ia ona afaauu isi ositaulaga, aoao, ma tiakono.
49 Ma o ia e taitaia sauniga-lotu pe a leai se toeaina e i ai;
50 Ae a i ai se toeaina e i ai, e nao le talai atu, aoao atu, faamalamalama atu, apoapoai atu, ma papatiso atu o ia,
51 Ma asiasi atu i fale o tagata taitoatasi o le ekalesia, ma apoapoai atu ia te i latou ia tatalo atu ma le leo ma i le mea lilo ma faasaga i tiute uma faaleaiga.
52 I nei tiute uma, e afesoasoani le ositaulaga i le toeaina pe afai e manaomia ai i se tulaga.
53 O le atiute o le aoao o le eleoleo lea i luga o le ekalesia e lē aunoa, ma faatasi ma faamalosi i latou;
54 Ma vaai ia leai se amioletonu i totonu o le ekalesia, po o se afeitagai ma le tasi, po o se pepelo, faatuaupua, po o se etautala leaga;
55 Ma vaai ia potopoto soo faatasi le ekalesia, ma vaai foi ia fai e tagata uma o le ekalesia o latou tiute.
56 Ma o ia e taitaia sauniga-lotu pe a lē o i ai se toeaina po o se ositaulaga—
57 Ma e fesoasoani i ai atiakono i taimi uma, i ona tiute uma i le ekalesia, pe afai e manaomia ai i se tulaga.
58 Peitai ua lē i ai i aoao po o tiakono le pule e papatiso atu ai, faamanuia ai le faamanatuga, pe faaee atu ai lima;
59 E ui i lea, latou te lapatai atu, faamalamalama atu, apoapoai atu, aoao atu, ma valaau atu i tagata uma ia o mai ia Keriso.
60 O atoeaina, ositaulaga, aoao, po o tiakono uma taitoatasi, ia faauuina e tusa ai ma meaalofa ma evalaauga a le Atua ia te ia; ma ia faauu o ia e ala i le mana o le Agaga Paia, lea ua i lē e faauuina o ia.
61 O toeaina eseese ua tino i ai lenei ekalesia a Keriso, ia faapotopoto i le konafesi e faa-tasi i le tolu masina, pe mai lea taimi i lea taimi, e pei ona faatonuina pe atofaina e ia konafesi ua taua;
62 Ma o ia konafesi ua taua ia faia ai soo se pisinisi faale-ekalesia e tatau ona faia i lea taimi.
63 E tatau i toeaina ona maua o latou laisene mai isi toeaina, e ala i le asiilima a le aulotu ua latou te auai, pe mai i konafesi.
64 E mafai e ositaulaga, aoao, po o tiakono taitoatasi, o se na faauuina e se ositaulaga, ona ave se tusi faamaonia mai ia te ia i lea lava taimi, le atusi faamaonia lea, a tuu atu i se toeaina, o le a agavaa ai o ia mo se laisene, lea o le a tuu atu ai ia te ia le pule e fai ai tiute o lona valaauga, pe mafai ona maua e ia lea laisene mai i se konafesi.
65 Ia leai se tagata e afaauu i soo se tofi i le ekalesia lenei, i mea ua i ai se paranesi faatulagaina tatau o lea lava ekalesia, e aunoa ma le esiilima a lena aulotu;
66 Ae o toeaina pulefaamalumalu, epikopo femalagaai, fautua maualuga, faitaulaga sili, ma toeaina, e mafai ona latou maua le avanoa o le faauu atu, i mea e lē o i ai se paranesi o le ekalesia e mafai ona fai ai o se siigalima.
67 O peresitene taitoatasi o le perisitua maualuga (po o le toeaina pulefaamalumalu), aepikopo, fautua maualuga, ma le efaitaulaga sili, ia faauu e ala i le taitaiga a se iaufono maualuga, po o le konafesi aoao.
68 O le atiute o tagata o le ekalesia pe a uma ona talia o i latou e ala i le papatisoga.—E tatau i toeaina po o ositaulaga ona maua se taimi ua lava, e faamalamalama atu ai mea uma e uiga i le ekalesia a Keriso ina ia latou emalamalama, ae lei taumamafa i latou i le ifaamanatuga ma faamauina o latou papatisoga e ala i le faaee o olima o toeaina, ina ia faia mea uma i le faasologa tatau ai.
69 Ma ia faaali atu e tagata o le ekalesia i luma o le ekalesia, ma i luma foi o toeaina, e ala i le savali ma le tautala amio-atua, ua latou agavaa i ai, ina ia mafai ona i ai o agaluega ma le faatuatua e tusa ai ma tusitusiga paia—ma savavali ma le epaia i luma o le Alii.
70 E tatau i tagata taitoatasi o le ekalesia a Keriso ua i ai fanau, ona aumai i latou i toeaina i luma o le ekalesia, o e e tatau ona faaee o latou lima i luga o i latou i le suafa o Iesu Keriso, ma afaamanuia i latou i lona suafa.
71 E leai se tasi e mafai ona talia i le ekalesia a Keriso vagana ai ua oo o ia i tausaga o le atali mai i luma o le Atua, ma ua mafai ona esalamo.
72 O le apapatisoga e tatau ona faia i le ala lea o le a sosoo ai, ia i latou uma o e ua salamo—
73 O le tagata ua valaaulia e le Atua ma ua i ai le pule mai ia Iesu Keriso e papatiso atu ai, ia o ifo i lalo i le vai faatasi ma le tagata ua tuuina mai o ia lava e papatiso, ma valaau o ia i lona igoa, ma fai atu: Ona ua tofia aʼu e Iesu Keriso, ou te papatiso ia te oe i le suafa o le Tamā, ma le Alo, ma le Agaga Paia. Amene.
74 Ona ia afaatofu ai lea o ia i le vai, ma toe sau i fafo o le vai.
75 E tatau ona potopoto soo faatasi le ekalesia e ataumamafa i le areto ma le uaina i le efaamanatuina o le Alii o Iesu;
76 Ma o le toeaina po o le ositaulaga ia faamanuiaina; ma o le aala lenei ia faamanuia ai e ia—ia tootuli o ia faatasi ma le ekalesia ma valaau atu i le Tamā i le tatalo faamaoni, fai atu:
77 Le Atua e, le Tamā Faavavau, matou te ole atu ia te oe i le suafa o lou Alo, o Iesu Keriso, ia e faamanuiaina ma faapaiaina lenei aareto i agaga o i latou uma o e e fetagofi i ai, ina ia latou taumamafa i le faamanatuina o le tino o lou Alo, ma emolimau atu ia te oe, le Atua e, le Tamā Faavavau, latou te loto ina e iave i o latou luga le suafa o lou Alo, ma manatua pea o ia ma otausi i ana poloaiga ua ia tuuina mai ia te i latou; ina ia latou maua pea lona uAgaga e faatasi ma i latou. Amene.
78 O le aala e faamanuia ai le uaina—ia ave foi e ia le eipu, ma fai atu:
79 Le Atua e, le Tamā Faavavau, matou te ole atu ia te oe i le suafa o lou Alo, o Iesu Keriso, ia e faamanuiaina ma faapaiaina lenei auaina i agaga o i latou uma o e e feinu ai, ina ia latou faia i le faamanatuina o le toto o lou Alo, sa faamaligiina mo i latou; ina ia latou molimau atu ia te oe, le Atua e, le Tamā Faavavau, latou te manatua pea o ia, ina ia latou maua lona Agaga e faatasi ma i latou. Amene.
80 Soo se tasi o tagata o le ekalesia a Keriso ua solitulafono, pe maua ua faia se sese, ia faia ia te ia e pei ona faasino mai i tusitusiga paia.
81 Ia fai ma tiute o aulotu eseese, ua tino ai le ekalesia a Keriso, le auina atu o se toatasi, pe sili atu, o o latou aoao, e auai i konafesi eseese e faia e toeaina o le ekalesia,
82 Faatasi ma se lisi o aigoa o tagata eseese ua auai i latou lava faatasi ma le ekalesia talu mai le konafesi ua mavae; pe auina atu i le lima o se ositaulaga; ina ia mafai ona tausia o se lisi tatau ai o igoa uma o le ekalesia atoa i se tusi, e se tasi o toeaina, po o ai lava e tofia e isi toeaina mai lea taimi i lea taimi;
83 O lenei foi, pe afai e i ai ni isi ua afaatea mai i le ekalesia, ina ia mafai ona soloia ese o latou igoa i fafo mai le talafaamaumau aoao o igoa o le ekalesia.
84 O tagata uma o le ekalesia e o ese atu mai le aulotu ua latou nonofo ai, afai e o atu i se aulotu ua lē iloa ai i latou, e mafai ona latou ave o se tusi e faamaonia ai, o i latou o tagata auai ma tulelei o le ekalesia, ma e mafai ona saini lea tusi faamaonia e soo se toeaina po o se ositaulaga, pe afai o le tagata o le ekalesia e mauaina le tusi, e masani lelei ma le toeaina po o le ositaulaga, pe mafai foi ona saini e aoao po o tiakono o le ekalesia.